title: Rachel Berry

text: Finn kosii Rachelia jaksossa "Se suuri kysymys", mutta Rachel ei vastaa mitään kosintaan, sillä hän tarvitsee miettimisaikaa. Rachel kertoo kosinnasta Mercedesille ja Kurtille, ja Quinnkin saa tietää asiasta ja kehottaa Rachelia kieltäytymään, koska tällä on upea ura edessään ja hänen tulisi jättää mennyt taakseen. Rachel hyväksyy Finnin kosinnan, sillä hän ymmärtää, ettei koskaan voisi rakastaa ketään muuta. He päättävät mennä naimisiin heti, mutta kun morsiusneito Quinn joutuu auto-onnettomuuteen, tapahtuma perutaan.


title: Rachel Berry

text: Rachel menee kipsiin NYADA:n koe-esiintymisissä, ja epäonnistuu elämänsä tilausuudessa. Kun koulussa on päättäjäisjuhlien aika, Rachel järjestää päättäjäisten vastaiset juhlat kaikille, jotka eivät halua mennä juhliin. Myöhemmin hän tajuaa menettävän elämänsä parhaimman tilausuuden, ja päättää lähteä päättäjäisiin. Rachel äänestetään vuoden päättäjäiskuningattareksi, ja Finn puolestaan nimitetään vuoden päättäjäiskuninkaaksi. Rachel ei luovu unelmastaan päästä NYADA:an, ja yrittää epätoivoisesti saada toisen mahdollisuuden. Tinan avulla hän saa kuin saakin sen, ja lopulta pääsee NYADA:an. Kuitenkin, Finn ja Kurt tulevat hylätyiksi hakemiinsa yliopistoihin, ja Rachel päättää jäädä Limaan vuodeksi auttamaan ystäviään.


title: Rachel Berry

text: Valmistumisen jälkeen, Finn ja Rachel ovat ajamassa heidän uudelleenjärjestettyihin häihin, kun Finn pysähtyy rautatieasemalla. Hän kertoo, että eroaa Rachelin kanssa, eikä ole tulossa hänen mukaansa New Yorkiin, koska aikoo sittenkin liittyä armeijaan, ja haluaa Rachelin seuraavan unelmaansa ja ettei halua Rachelin jäävän ja jumittuvan toiseksi vuodeksi Ohioon niin kuin hän oli suunnitellut. Annettuaan jäähyväisensä, Finn laittaa Rachelin seuraavalla junalla kohti New Yorkia. Rachel itkee, mutta on haltioitunut päästessään New Yorkiin.


title: Rachel Berry

text: Neljännen kauden alussa Rachel tutustuu Brody Westoniin, NYADA:n opiskelijaan. Hän yrittää myös epätoivoisesti saada tanssinopettajansa Cassandra Julyn uskomaan, että hänestä on ainesta tähdeksi. Jaksossa "Makeover", Rachel vakuuttuu tekemään itselleen muodonmuutoksen Kurtin ja Isabelle Wrightin avustuksella. Rachel suutelee möyhemmin Brodya, juuri ennen kuin löytää Finnin ovensuusta. Selviää että Finn erotettiin armeijasta ammuttuaan vahingossa itseään jalkaan puhdistaessa kivääriään, ja että hän halusi palata takaisin Rachelin luo.


title: Rachel Berry

text: Finn on murtunut nähtyään kemian Rachelin ja Brodyn välillä ja lähtee. Rachel kertoo kuinka vihasi Finniä, joka laittoi hänet junaan ja jätti hänet, mutta päästessään New Yorkiin ymmärtäneensä, kuinka Finnin oli täytynyt rakastaa häntä ja kuinka vaikeaa se oli ollut. Se, että hän ei ollut ottanut Racheliin yhteyttä neljään kuukauteen ja nyt häipyi sanaakaan sanomatta oli kuitenkin liikaa. Finn sanoo Rachelille halunneensa antaa hänelle tämän vapauden, mistä Rachel kimpaantuu ja sanoo ettei tarvitse Finniä antamaan hänelle vapautta, koska on aikuinen nainen ja tekee päätöksensä itse. Finn kertoo Brodyn olevan kaikkea, mitä hän ei itse ole. Parempi laulaja Broadway-tasolla ja ruumiinrakenteeltaankin paljon lihaksikkaampi kuin hän itse. Hän on vain hädin tuskin valmistunut mies jonka elämällä ei ole lainkaan tarkoitusperää. Rachel jättää Finnin ja tämä murtuu. Myöhemmin Finn raivoaa Rachelille tämän saapuessa takaisin Ohioon Grease-musikaalin esitykseen ja huomaa tämän itkevän. Finn tajuaa Rachelin itkevän Brodyn vuoksi, ja kertoo että on parempi etteivät hän ja Rachel ole enää missään yhteyksissä, mihin Rachel suostuu.


title: Rachel Berry

text: Finn jatkaa töitään uusien tuulien ohjaajana Willin ollessa poissa. Rachel ja Finn ystävystyvät uudelleen Willin ja Emman häissä, ja myöhemmin he päätyvät sänkyyn. Lähdettyään aamulla Limasta, Rachel nähdään tekemässä raskaustestiä, joka osoittautuu positiiviseksi. Rachel käy lääkärissä ja käy ilmi, että testi oli ollut väärässä. Hän eroaa Brodystä saatuaan selville, että Brody on miespuolinen ilotyttö. Rachel koe-esiintyy Funny Girl -musikaaliin, ja hänet kutsutaan koe-esiintymään uudelleen musikaalin päähenkilöstä, Fanny Bricesta.


title: Ryppyrasvaa

text: Ryppyrasvaa on Tyyne ja Martta -huumoriduon toinen pitkäsoittoalbumi. Martta (Tarja Jykylä) on kirjoittanut kaikkien kappaleiden tekstit. Kappaleiden tuottaja on Petri Kokko


title: Ryppyrasvaa

text: Kaikki kappaleet sanoittanut Tarja Jykylä.


title: Paramoren diskografia

text: Paramore on yhdysvaltalainen alternative rock -yhtye, joka on julkaissut neljä studioalbumia, kolme EP:tä, kaksi livealbumia, kuusitoista singleä, yhden videoalbumin, ja kuusitoista musiikkivideota.


title: American Pie: Luokkakokous

text: American Pie: Luokkakokous ("American Reunion") on alkuperäisen "American Pie" -elokuvasarjan virallinen neljäs osa, ja kahdeksas "American Pie" -elokuva. Elokuvan ensi-ilta oli 6. huhtikuuta 2012. Elokuvaan on kiinnitetty kaikki ensimmäisen "American Pien" keskeiset hahmot sekä useita sivuhahmoja. Elokuvassa East Great Fallsin vuoden 1999 oppilaat kokoontuvat luokkakokoukseen.


title: American Pie: Luokkakokous

text: Lokakuussa 2008 Universal Studios tiedotti että neljäs virallinen osa on tulossa. Elokuvan esituotanto alkoi huhtikuussa 2010, jolloin Jon Hurwitz ja Hayden Schlossberg nimitettiin elokuvan käsikirjoittajiksi ja ohjaajiksi. Maaliskuussa 2011 paljastettiin että elokuvassa esiintyvät Jason Biggs, Seann William Scott ja Eugene Levy


title: American Pie: Luokkakokous

text: 13 vuotta ensimmäisen "American Pie" -elokuvan jälkeen Jim Levenstein (Jason Biggs), Chris ”Oz” Ostreicher (Chris Klein), Kevin Myers (Thomas Ian Nicholas), Paul Finch (Eddie Kaye Thomas) ja Steve Stifler (Sean William Scott) ovat siirtyneet elämässään eteenpäin. Jim ja Michelle (Alyson Hannigan) ovat naimisissa ja heillä on kaksivuotias lapsi. Oz on NFL-urheilukatsauksen ankkuri ja asuu Los Angelesissa naisystävänsä, huippumalli Mian (Katrina Bowden) kanssa. Kevin on naimisissa Ellien kanssa ja työskentelee arkkitehtina kotoaan käsin. Finch on kadonnut ja Stifler työskentelee investointifirmassa.


title: American Pie: Luokkakokous

text: Kotikaupunki East Great Fallsissa järjestetään vuoden ’99-luokkakokous, jonne Jim ja Michelle päättävät lähteä tapaamaan vanhoja ystäviään ja majoittuvat Jimin isän, Noahin (Eugene Levy) luo, joka on leski. Paikan päällä Jim törmää vanhaan naapuriinsa Karaan (Ali Cobrin), jolle hän oli lapsenvahtina. Karan 18-vuotissyntymäpäivät ovat tuloillaan. Jim kokoontuu ystäviensä Ozin, Kevinin ja Finchin kanssa baarissa, missä he törmäävät entiseen luokkakaveriinsa Selenaan (Dania Ramirez), joka on myös Michellen ystävä tämän musiikkileiriltä. Sattumalta myös Stifler osuu samaan baariin ja liittyy vanhojen kaveriensa seuraan, porukka alkaa suunnitella tulevan viikonlopun aktiviteetteja.


title: American Pie: Luokkakokous

text: Seuraavana päivänä, porukka suuntaa rannalle. Oz törmää entiseen tyttökaveriinsa Heatheriin (Mena Suvari), joka tapailee sydänkirurgi Ronia (Jay Harrington), kun taas Kevin puolestaan törmää Vickyyn (Tara Reid). Jengillä tulee kärhämää Karan poikakaverin A.J.:n (Chuck Hittinger) ja tämän kavereiden kanssa. Tapaus päättyy siihen että Stifler ulostaa heidän kylmälaukkuunsa ja rikkoo vesiskootterit.


title: American Pie: Luokkakokous

text: Samana iltana, jengi suuntaa yliopiston juhliin, missä myös Kara on juhlimassa syntymäpäiväänsä. Jim lähtee kuskaamaan pahasti humaltunutta Karaa kotiinsa, joka yrittää vietellä Jimin. Oz, Finch ja Stifler tulevat apuun ja saavat tehtäväkseen saattaa Kara omaan huoneeseensa tämän vanhempien huomaamatta. Tehtävä onnistuu muuten hyvin mutta A.J. näkee heidät.


title: American Pie: Luokkakokous

text: Seuraavana aamuna Kevin herää Vickyn vierestä ja epäilee heidän harrastaneen seksiä. Stifler yrittää järjestää vanhanaikaiset yliopistojuhlat kotonaan, mutta muut eivät tahdo enää innostua sellaisesta. Jim ja Michelle koettavat piristää huonoa seksielämäänsä muistelemalla ensimmäistä kertaansa, joka tapahtui nimenomaan Stiflerin järjestämissä juhlissa 13 vuotta sitten. He ottavat Jimin isän, Noahin mukaan juhliin, joka humaltuu pahasti ja törmää siellä Stiflerin äitiin, Jeanineen (Jennifer Coolidge). Kevin haluaa selvittää Vickyn kanssa mitä heidän välillään todella tapahtui, mutta Vicky tekee selväksi että he eivät harrastaneet seksiä ja pahoittaa mielensä Kevinin edes epäiltyä sellaista. Heatherin miesystävä Ron nöyryyttää Ozia näyttämällä DVD:ltä hänen esityksensä "Julkkistansseissa". Kun Heather menee lepyttämään Ozia, heidän vanhat tunteet nousevat pintaan ja he päätyvät suutelemaan, mutta Mia keskeyttää heidät. Jim ja Michelle pukeutuvat rooliasuihin, mutta Jim joutuu taas Karan viettelyksen kohteeksi, mikä taas johtaa siihen että A.J. alkaa haastaa riitaa Jimin kanssa. Seurauksena on joukkotappelu, joka keskeytyy kun poliisit tulevat pidättämään Finchin syyllisenä moottoripyörän varastamiseen.


title: American Pie: Luokkakokous

text: Mia jättää Ozin, Stifler päättää lähteä ja jättää luokkakokouksen väliin ja Michelle lähtee isoäitinsä luo pahoitettuaan mielensä Jimin takia. Luokkakokouksessa Finch kertoo olevansa apulaisjohtaja Staples-firmassa, ja sanoo varastaneensa moottoripyörän pomoltaan kun ei saanut luvattua ylennystä. Pojat lähtevät hakemaan Stiflerin takaisin, joka lopulta suostuu ja irtisanoutuu töistään. Kevin selvittää välinsä Vickyn kanssa ja esittelee hänet vaimolleen, Finch ja Selena aloittavat kiihkeän suhteen, Oz ja Heather tunnustavat rakkautensa toisilleen, ja Jim puolestaan selvittää välinsä Michellen kanssa ja he päätyvät lopulta harrastamaan seksiä musiikkiluokan opettajan pöydällä, josta Nadia (Shannon Elizabeth) yllättää heidät. Stifler taas päätyy harrastamaan seksiä Finchin äidin (Rebecca De Mornay) kanssa yliopiston urheilukentällä.


title: American Pie: Luokkakokous

text: Seuraavana aamuna, Jim, Oz, Kevin, Finch ja Stifler kokoontuvat grilli-baariin, missä Jim ja Kara selvittävät välinsä ja pyytävät anteeksi käyttäytymistään. Oz aikoo jäädä Heatherin luo ja Finch suunnittelee tekevänsä retken Eurooppaan. Ystävykset päättävät kokoontua tulevaisuudessa vähintään kerran vuodessa.


title: American Pie: Luokkakokous

text:
Elokuvan soundtrack albumi julkaistiin 30. huhtikuuta 2012.
Elokuvan ensi-ilta viikonloppuna elokuva tuotti 21 514 080 yhdysvaltain dollaria. Yhteensä elokuva tuotti Pohjois-Amerikassa 56 758 835 yhdysvaltain dollaria ja maailmanlaajuisesti 234 736 898 dollaria.


title: Panasonic Lumix DMC-G3

text: Panasonic Lumix DMC-G3 on Panasonicin Micro Four Thirds Lumix G-sarjaan kuuluvan G2:n pienempi seuraaja. Erot G2:een ovat pienempi koko, suurempi resoluutio, ja uusi kenno, joka tuottaa huomattavasti vähemmän kohinaa suuremmilla herkkyyksillä. Myös elektronisen etsimen viivettä on pienennetty.


title: SCARA

text: SCARA ("lyhenne sanoista Selective Compliant Assembly Robot Arm" tai "Selective Compliant Articulated Robot Arm") on yksi käsivarsirobottien perusrakenteista.


title: SCARA

text: Vuonna 1981 Sankyo Seiki, Pentel ja NEC esittelivät täysin uuden konseptin kokoonpanoroboteille. Robotti oli kehitetty Yamanashin yliopiston professori Hiroshi Makinon ohjauksessa. Robottia kutsuttiin nimellä Selective Compliance Assembly Robot Arm, SCARA. Sen varsi oli jäykkä Z-akselin suuntaan ja notkea XY-tasossa, joten se pystyi mukautumaan XY-tason reikiin.


title: SCARA

text: Rinnakkaisten akseliensa vuoksi käsivarsi antaa hieman myöten XY-suunnassa, mutta on jäykkä Z-suunnassa, mistä tulee sen nimi Selective Compliant (valikoivasti taipuisa). Tästä on hyötyä monentyyppisessä kokoonpanotehtävässä, kuten pyöreän tapin asettamisessa reikään ilman kanttausta.


title: SCARA

text: Toinen SCARA-robotin piirre on kahden nivelvarren sijoittelu niin, että se muistuttaa ihmisen kättä, mistä nimitys Articulated (nivel-). Tämä mahdollistaa käsivarren yltämisen ahtaisiin paikkoihin sekä vetäytymisen tai väistämisen pieneen tilaan. Tästä on hyötyä kun osia siirretään yhdestä suljetusta robottisolusta toiseen.


title: SCARA

text: SCARA-robotit ovat yleisesti nopeampia kuin karteesiset järjestelmät. Ne vaativat vain vähän lattiatilaa yhden kiinnityspisteen vuoksi. Toisaalta SCARA-järjestelmät voivat olla kalliimpia kuin vastaavat karteesiset systeemit, ja ohjausjärjestelmä vaatii käänteistä kinematiikkaa lineaariliikkeitä varten. Tämä ohjelmisto on tyypillisesti kuitenkin robotin ohjausjärjestelmässä ja näkymätöntä käyttäjälle.


title: Duca d’Aosta -luokka

text: Duca d’Aosta -luokka oli Italian laivaston toisessa maailmansodassa palvellut kevyt risteilijäluokka, johon kuului kaksi 1932–1936 valmistettua alusta. Noin vuosi edeltäneen Montecuccoli-luokan jälkeen tilattiin kaksi uutta alusta, joiden suunnitelmat olivat pääosin samat kuin edeltäjillään.


title: Duca degli Abruzzi -luokka

text: Duca degli Abruzzi -luokka oli Italian laivaston toisessa maailmansodassa palvellut kevyt risteilijäluokka, johon kuului kaksi 1933-1937 valmistettua alusta. Noin vuosi edeltäneen Duca d'Aosta -luokan jälkeen tilattiin kaksi uutta alusta, joiden suunnitelmat olivat pääosin samat kuin edeltäjillään.


title: Suokaniini

text: Suokaniini ("Sylvilagus palustris") on Yhdysvaltain kaakkoisosien suoalueilla elävä jäniseläin. Sitä ei tule sekoittaa rämekaniiniin ("Sylvilagus aquaticus").


title: Bruce Leen patsas

text: Bruce Leen patsas on rakennettu Bruce Leen muistolle. Patsas sijaitsee Kiinassa Hongkongin kaupungin Tähtien aukiolla (). Patsas on 2,5 metriä korkea pronssinen patsas. Patsas paljastettiin 27. marraskuuta 2005, joka olisi ollut Bruce Leen 65. syntymäpäivä.


title: Sammy Ofer

text: Sammy Ofer KBE (22. helmikuuta 1922 – 3. kesäkuuta 2011) oli liikemies, merenkulkijapohatta ja yksi rikkaimmista israelilaisista, vaikkakin hän vietti suurimman osan ajastaan ulkomailla ja hallinnoi liiketoimiaan Monte Carlosta, Monacosta. Hän kuului Oferin perheeseen. "Forbes"-lehden vuosittaisessa listauksessa maailman rikkaimmista ihmisestä vuonna 2011 Oferin ja hänen veljensä Yulin omaisuudeksi arvioitiin 10,3 miljardia dollaria, joka oikeutti hänet sijaan 79 ja maailman rikkaimmaksi israelilaiseksi.


title: Sammy Ofer

text: Ofer syntyi vuonna 1922 Romaniassa. Vuonna 1924 perhe muutti Palestiinan brittiläiseen mandaattiin. Perhe asui Haifassa. Päätettyään peruskoulun hän aloitti työt juoksupoikana laivayhtiössä.


title: Sammy Ofer

text: Toisen maailmansodan alussa hän värväytyi Ison-Britannian merivoimiin ja Israelin itsenäisyyssodassa vuonna 1948 hän palveli Israelin merivoimissa. Valmistuttuaan varusmiespalvelusta hänestä tuli laivameklari ja 1950-luvulla hän osti oman aluksensa. Sittemmin hän laajensi varustamotoimintaan.


title: Sammy Ofer

text: Oferin varat – jotka olivat osittain hänen yksityisomistuksessaan ja osittain veljensä Julin – koostuivat maailman yhdistä suurimmista yksityisistä laivavarustamoista, jotka olivat arvoltaan lähes 2 miljardia puntaa. Tähän sisältää muun muassa ZIM, Royal Caribbean International, Israel Corporation, Israel Chemicals, Oil Refineries Ltd, Bank Mizrahi-Tfahot, Tower Semiconductor ja Zodiac Maritime Agency Ltd.


title: Sammy Ofer

text: 3. kesäkuuta 2011 Ofer kuoli asunnossaan Tel Avivissa 89 vuoden iässä.


title: High Kick Girl!

text: High Kick Girl! (, "Hai kikku gâru!") on vuonna 2009 ensi-iltansa saanut japanilainen toimintaelokuva. Elokuvan on ohjannut Fuyuhiko Nishi, joka myös käsikirjoitti elokuvan yhdessä Kimura Yoshikatsun kanssa. Pääosassa esiintyi Rina Takeda.


title: High Kick Girl!

text: Lukiolaisella Kei Tsuchiyalla on ruskea vyö karatessa ja hän haluaa osoittaa olevansa tarpeeksi vahva saadakseen mustan vyön. Hänen opettajansa Matsumuran mielestä Kein tekniikassa on puutteita. Tästä suivaantuneena tyttö ryhtyy hakkaamaan kaikki musta vöiset karatekat ympäri kaupunkia. Eräs rikosjengi saa kuulla tytön taidoista ja päättää kutsua Kein organisaatioonsa. Sitä ennen hänelle järjestetään koe, jonka läpäistyä hän pääsisi organisaatioon. Koko järjestely kuitenkin osoittautuu huijaukseksi, kun organisaation johtaja Ryuusoku haluaa tietää vain Kein sensein Matsumuran olinpaikan saadakseen kostonsa.


title: Steve von Bergen

text: Steve von Bergen (s. 10. kesäkuuta 1983 Neuchâtel, Sveitsi) on sveitsiläinen jalkapalloilija, pelipaikaltaan keskuspuolustaja. Hän edustaa Italian Serie A:ssa pelaavaa Cesenaa.


title: Ilyas Kashmiri

text: Ilyas Kashmiri, myös: Maulana Ilyas Kashmiri ja Muhammad Ilyas Kashmiri (10. helmikuuta 1964 – 3. kesäkuuta 2011) oli al-Qaeda-taistelija joka otti osaa Neuvostoliiton-Afganistanin sotaan, Kashmirin konfliktiin ja Intiaan, Pakistaniin ja Yhdysvaltoihin tehtyihin hyökkäyksiin. Yhdysvallat ja YK määrittelivät hänet elokuussa 2010 terroristiksi. Hänet oli mainittu yhtenä vaihtoehtona al-Qaidan johtajaksi Osama Bin Ladenin jälkeen.


title: Ilyas Kashmiri

text: Ilyas Kashmiri todennäköisesti kuoli Yhdysvaltojen ohjusiskussa sotilaiden majapaikkaan Etelä-Waziristanissa Pakistanissa lähellä Afganistanin rajaa.


title: M/S Östern

text: M/S "Östern" on Sundqvist Investments Oy Ab:n omistama vuonna 1974 Norjassa valmistunut 33-metrinen yhteysalus. Alukseen mahtuu 17 henkilöautoa ja 126 matkustajaa. Se ostettiin Norjasta vuonoliikenteestä, jossa se kulki Vaeroy-nimisenä. Alus siirrettiin kesällä 2011 liikennöimään Naantalin ja Länsi-Turunmaan (nyk. Paraisten) välille Saaristomerelle, niin kutsutulle Pienelle Rengastielle.


title: M/S Östern

text: M/S "Östernin" pituus on 33 metriä ja se on rakennettu vuonna 1974 Norjassa. Aluksen autokannelle mahtuu 17 henkilöautoa ja se sallii myös raskaiden ajoneuvojen kuljetuksen, koska kantavuus on 67 tonnia. Alus saa ottaa 126 matkustajaa, mutta Archipelago Lines on anonut lupaa 200:lle matkustajalle vuodeksi 2012.


title: M/S Östern

text: Aluksen pääkone sekä potkuriakseli vaihdettiin vuonna 2000. Kun alus ostettiin Suomeen, sen keula- ja peräramppeja jatkettiin, jotta ne soveltuisivat Suomessa käytettäviin kiinteisiin laitureihin. Aiemmin rampit olivat lyhyet, koska vuonoreiteillä laiturit ovat säädettäviä. Aluksen suuri ravintolasalonki sijaitsee alakerroksessa, eikä tilassa ole ikkunoita. Aluksessa on myös salonki yläkerrassa, ja kummassakin tulee olemaan kahviot.


title: M/S Östern

text: Alus toimi Norjassa vuonoliikenteessä Vaeroy-nimisenä.


title: M/S Östern

text: Archipelago Lines osti aluksen Norjan Bergenistä vuonna 2011 300 000 eurolla ja samalla aluksen nimi muutettiin "Österninksi". Aluksen uusi nimi "Östern", on otettu vuosikymmeniä Saaristomerellä seilanneesta vuonna 1873 rakennetusta ja 1968 käytöstä poistetusta M/S "Östern"-aluksesta. Alus hankittiin korvaamaan M/S "Linta", koska "Lintaan" ei huippusesongin aikana mahtuneet kaikki halukkaat matkustajat ja ajoneuvot.


title: M/S Östern

text: "Östern" korvasi "Lintan" kesäkuussa 2011, kun "Östernin" muutostyöt saatin päätökseen. "Östern" jatkaa "Lintan" reitillä Saaristomerellä Naantalin ja Paraisten kaupunkien saaristossa niin kutsutulla Pienellä Rengastiellä, reitillä Nauvo–Seili–Hanka (Rymättylä). "Östernin" laituripaikka sijaitsee Paraisten kaupungin Nauvon pääsaaressa Storlandetissa, sen kirkonkylässä Nauvon vierasvenesatamassa. Sieltä se taittaa merimatkan Seilin saareen 25 minuutissa. Seilistä Hankaan matka kestää 35 minuuttia. Hanka sijaitsee Naantalissa, Rymättylän Aaslaluodon saaressa. Laivareitin varrelle on rakennettu kuusi vanhan mallin mukaista merimerkkiä.


title: M/S Östern

text: Reittiaikataulussa ajalle 20. toukokuuta–28. elokuuta 2011, Östern liikennöi joka päivä kolme kertaa edestakaisin välillä Nauvo–Seili–Hanka. Reitin matka-aika on noin yksi tunti. Reitin laiturietäisyydet ovat Hanka–Seili 4,1 meripeninkulmaa ja Seili–Nauvo 3,3 mpk.


title: Rina Takeda

text: Rina Takeda (, s. 15. kesäkuuta 1991, Jokohama, Kanagawan prefektuuri, Japani) on japanilainen näyttelijä ja laulaja. Hänellä on 2. danin musta vyö Ryukyu Shorin-ryu karatessa.


title: Rina Takeda

text: Takedan ensimmäinen päärooli oli elokuvassa High Kick Girl! vuonna 2009. Sittemmin hän on esiintynyt elokuvissa The Ancient Dogoo Girl ja Karate Girl.


title: Wiborgs Nyheter

text: Wiborgs Nyheter oli Viipurissa vuosina 1899–1939 ilmestynyt ruotsinkielinen sanomalehti.


title: Wiborgs Nyheter

text: "Wiborgs Nyheter" perustettiin helmikuussa 1899 lakkautetun "Östra Finlandin" seuraajaksi. Maltillisesti ruotsinmielisenä se kannatti kansanvalistusta ja yhteiskunnan uudistamista. Venäjän-politiikassaan lehti oli varovainen.


title: Wiborgs Nyheter

text: Suomen itsenäistyttyä "Wiborgs Nyheter" menetti lukijansa Pietarissa, jonne oli mennyt kolmannes sen levikistä. 1930-luvun alussa taloudelliset vaikeudet saattoivat lehden vararikon partaalle. Sotien välisenä aikana se korosti laillisuutta ja vastusti sekä kommunisteja että lapualaisia. Lehden ilmestyminen päättyi talvisotaan.


title: Wiborgs Nyheter

text: Lehti ilmestyi aluksi kuudesti ja vuodesta 1931 lähtien kolmesti viikossa. Vuonna 1914 sen levikki oli 1500, mutta vuonna 1926 enää 800 kappaletta. Päätoimittajina työskentelivät Sigurd Roos (1899), Emil Collan (1900), Hjalmar Wadenström (1901–1904), Walter Ziliacus (1904–1905), Gunnar Takolander (1905), Ernst Gråsten (1905), Carl Johan Tollet (1905–1913), A. Qvanström (1914–1915), Gunnar Allén (1916–1921), Herman Hultin (1915–1931 ja 1937–1939), O. Alftan (1931–1935) ja Gunnar Mårtenson (1935–1936).


title: Wiborgsbladet

text: Wiborgsbladet oli Viipurissa vuosina 1882–1901 ilmestynyt ruotsinkielinen sanomalehti.


title: Wiborgsbladet

text: "Wiborgsbladetin" perusti kirjapainonomistaja N. A. Ziliacus, jonka edellinen lehti "Wiborgs Tidning" oli lakannut "Östra Finlandin" kilpailun takia. Linjaltaan lehti oli aluksi lähinnä svekomaaninen. Myöhemmin se esiintyi ruotsinmielisenä ja avoimen perustuslaillisena. Kenraalikuvernööri Bobrikov lakkautti "Wiborgsbladetin" ensimmäisen kerran huhtikuussa 1899 kolmen kuukauden ajaksi, jolloin sen tilalla julkaistiin "Annonsören"-nimistä ilmoituslehteä. Vuonna 1900 "Wiborgsbladet" oli Suomen ankarimmin sensuroitu lehti. Lopullinen lakkautus tuli kesällä 1901. Lehden seuraaja "Wiborgs-Posten" pääsi ilmestymään vasta vuoden 1905 alussa.


title: Wiborgsbladet

text: Lehti ilmestyi aluksi kahdesti, vuonna 1883 kuudesti, vuonna 1884 kolmesti, vuodesta 1884 lähtien neljästi ja vuodesta 1888 kuudesti viikossa. Vuonna 1899 sen levikki oli 1700 kappaletta. Päätoimittajina työskentelivät Axel Söderlund (1882–1883), Paul Tanninen (1884–1886), Werner K. Lönnbeck (1885–1889), Carl Johan Tollet (1890–1901) ja C.F. Lagercrantz (1901).


title: Wiborgs Annonce Blad

text: Wiborgs Annonce Blad oli Viipurissa vuosina 1837–1839, 1842–1844 ja 1848 ilmestynyt ruotsinkielinen sanomalehti.


title: Wiborgs Annonce Blad

text: Kirjanpainaja Anders Cedervaller julkaisi "Wiborgs Annonce Bladia" aluksi "Sanan Saattaja Wiipurista" -lehden liitteenä ja myöhemmin sellaisina vuosina, jolloin Viipurissa ei ilmestynyt varsinaista sanomalehteä. Kerran viikossa ilmestynyt lehti sisälsi vain kuulutuksia ja ilmoituksia etupäässä ruotsiksi, mutta myös kaupungin muilla kielillä.


title: Wiborgs Annonce Blad

text: "Annonce Bladin" jälkeen Cedervallerit julkaisivat vuodesta 1849 lähtien samankaltaista ilmoituslehteä "Tillkännagifvanden ifrån Embets-Myndigheterne i Wiborgs stad" (vuodesta 1851 "i Wiborgs län"). Se lakkasi ilmestymästä vasta vuoden 1883 lopussa.


title: Wiborg (sanomalehti)

text: Wiborg oli Viipurissa vuosina 1855–1861 ilmestynyt ruotsinkielinen sanomalehti.


title: Wiborg (sanomalehti)

text: Johannes Alfthanin ja Carl Immanuel Qvistin perustama "Wiborg" oli Suomen lehdistöhistorian merkittävimpiä sanomalehtiä. Sen linjana oli eurooppalaiseen liberalismiin perustunut yhteiskuntakriittisyys ja uskonnollinen vapaamielisyys. Erityistä huomiota lehti kiinnitti koulukysymyksiin ja maan teollistumiseen. Uskonnollisissa kysymyksissä se kiisteli varsinkin "Borgå Tidningenin" ja kansallisuusasioissa fennomaanien kanssa.


title: Wiborg (sanomalehti)

text: Ulkoasultaan "Wiborg" oli moderni ja kooltaan muita sanomalehtiä suurempi. Vuonna 1855 se alkoi julkaista varsinaisia pääkirjoituksia ensimmäisenä lehtenä Suomessa. Alfthanin ja Qvistin luovuttua "Wiborgista" vuoden 1859 lopussa se taantui tavanomaiseksi maaseutulehdeksi.


title: Wiborg (sanomalehti)

text: Koko maahan levinnyt lehti ilmestyi aluksi kahdesti, vuosina 1859–1860 kolmesti ja vuonna 1861 jälleen kahdesti viikossa. Sen levikki oli suurimmillaan 1500 kappaletta vuonna 1857. Päätoimittajina ja vastaavina toimittajina työskentelivät Alfthanin ja Qvistin jälkeen Abraham Nylander (1860) ja Carl Emil Granqvist (1860–1861).


title: Viborg (täsmennyssivu)

text: Viborg (myös "Wiborg") voi tarkoittaa seuraavia asioita:


title: St Michels Veckoblad

text: St Michels Veckoblad oli Mikkelissä vuosina 1876–1877 ilmestynyt ruotsinkielinen sanomalehti.


title: St Michels Veckoblad

text: Insinööri Constantin Carstens perusti "St Michels Veckobladin" tyydyttämään paikallisen sanomalehden tarvetta. Poliittisesti se pyrki esiintymään puolueettomana. Mikkelissä ei ollut riittävästi ruotsinkielisiä lukijoita, ja kerran viikossa ilmestynyt lehti lakkasi jo puolen vuoden kuluttua.


title: Nya Tag

text: Nya Tag oli Uudessakaupungissa vuonna 1890 ilmestynyt ruotsinkielinen sanomalehti.


title: Nya Tag

text: "Nya Tagin" julkaisija oli Uudenkaupungin ensimmäisen kirjapainon perustanut kauppias Johan Fredrik Holmström, joka kustansi myös suomenkielistä "Eteenpäin"-lehteä. Kerran viikossa ilmestynyt lehti lopetettiin jo vajaan puolen vuoden kuluttua. Sen vastaava toimittaja oli Holmström. Toimittajina työskentelivät Albert Breinholm ja Alma Åkermark-Breinholm.


title: Nystads Tidning

text: Nystads Tidning oli Uudessakaupungissa vuosina 1895–1896 ilmestynyt ruotsinkielinen sanomalehti.


title: Nystads Tidning

text: Ruotsinmielisten perustama "Nystads Tidning" keskittyi lähinnä paikallisiin asioihin. Kerran viikossa ilmestynyt lehti ei saavuttanut riittävää levikkiä eikä ilmoitusmäärää, ja sen julkaiseminen lopetettiin taloudellisesti kannattamattomana. Vastaavana toimittajana ja julkaisijana toimi Albert Johansson.


title: Måndagen

text: Måndagen oli Helsingissä vuosina 1905–1910 ilmestynyt ruotsinkielinen sanomalehti.


title: Måndagen

text: "Måndagen" oli maan ainoa maanantaiaamuisin ilmestynyt sanomalehti ja täytti siten muiden uutisvälineiden jättämää aukkoa. Lähinnä kaupunkilaisille suunnattu lehti oli runsaasti kuvitettu ja hyvin kulttuuripitoinen. Sen avustajina toimi Euterpe-ryhmän jäseniä sekä tunnettuja taiteilijoita kuten Albert Edelfelt, Axel Gallén ja Magnus Enckell. Poliittiselta linjaltaan "Måndagen" oli varovaisen ruotsinmielinen ja perustuslaillinen. Lehti lakkasi ilmestymästä taloudellisista syistä vuoden 1909 lopussa, mutta seuraavana keväänä julkaistiin vielä pari numeroa. Päätoimittajana työskenteli "Helsingfors-Postenin" perustajiin kuulunut Julius Hirn.


title: Land och Stad

text: Land och Stad oli Helsingissä vuosina 1889–1892 ilmestynyt ruotsinkielinen sanomalehti.


title: Land och Stad

text: "Nya Pressenin" kustantajan perustama "Land och Stad" oli etupäässä maaseutuväestölle tarkoitettu ruotsinmielinen kansanlehti. Se kiinnitti huomiota varsinkin maatalouden ja kansansivistyksen kehittämiseen. Uutisia "Land och Stadissa" oli vähän. Lehti lopetettiin taloudellisesti kannattamattomana.


title: Land och Stad

text: Kerran viikossa ilmestyneen lehden levikki oli 1150 kappaletta vuonna 1891. Päätoimittajina työskentelivät Petrus Nordmann (1889–1891) ja Hugo Bergroth (1892).


title: Kuopio Tidning

text: Kuopio Tidning oli Kuopiossa vuosina 1851–1856 ilmestynyt ruotsinkielinen sanomalehti.


title: Kuopio Tidning

text: Lehti syntyi vuonna 1851 perustetun Kuopion hiippakunnan tiedottajaksi. Sen mallina toimi porvoolainen "Borgå Tidning". Aluksi "Kuopio Tidning" muistutti lähinnä lukemistoa, mutta myöhemmin siitä kehittyi ajankohtainen maakunnallinen uutislehti. Taloudellisten vaikeuksien takia lakanneen lehden tilalle perustettiin vuonna 1857 "Kuopion Sanomat".


title: Kuopio Tidning

text: Kerran viikossa ilmestyneen lehden levikki oli vuonna 1854 vain 200 kappaletta. Päätoimittajina työskentelivät Magnus Hongelin (1851–1852), Anders Helander (1853), Petter Adolf Aschan (1854) ja Zakris Joachim Cleve (1855–1856).


title: Kristinestads Tidning

text: Kristinestads Tidning oli Kristiinankaupungissa vuosina 1897–1900 ilmestynyt ruotsinkielinen sanomalehti.


title: Kristinestads Tidning

text: "Kristinestads Tidning" oli luonteeltaan kansansivistystyöhön keskittynyt paikallinen uutislehti, joka pyrki leviämään varsinkin maaseudulle. Kielikysymyksessä se kannatti ruotsalaisen puolueen linjaa. Venäjän-politiikassa se oli jyrkän perustuslaillinen. Kenraalikuvernööri Bobrikov lakkautti lehden joulukuussa 1901.


title: Kristinestads Tidning

text: Kahdesti viikossa ilmestyneen lehden levikki oli 900 kappaletta vuonna 1900. Päätoimittajana työskenteli Valter Sjöblom.


title: Hermes (lehti)

text: Hermes oli Helsingissä vuosina 1885–1886 ilmestynyt ruotsinkielinen sanomalehti.


title: Hermes (lehti)

text: Kauppias Ludvig Dannholmin julkaisema lehti sisälsi lähinnä ruotsin- ja suomenkielisiä ilmoituksia, ruotsinkielisiä kaskuja ja pikku-uutisia. Se ilmestyi aluksi kahdesti ja myöhemmin kuudesti viikossa. Loppuvaiheessa ilmaiseksi jaettu lehti osoittautui kannattamattomaksi, ja Dannholm luopui sen julkaisemisesta.


title: Kotka (sanomalehti)

text: Kotka oli Kotkan kaupungissa vuosina 1882–1898 ilmestynyt ruotsinkielinen sanomalehti.


title: Kotka (sanomalehti)

text: Lehden perusti kirjakauppias Karl Wilhelm Weman. Samat kustantajat julkaisivat myös suomenmielisiä "Kotkan Sanomia". Ruotsinkielinen lehti oli kielikysymyksessä puolueeton ja käsitteli lähinnä paikallisia asioita. Kaupungin ruotsinmieliset perustivat vuonna 1897 sen kilpailijaksi "Kotka Nyheterin". "Kotka" joutui lehtien kilpailussa pian tappiolle ja lakkasi ilmestymästä.


title: Kotka (sanomalehti)

text: Kerran viikossa ilmestyneellä lehdellä oli vuonna 1885 vain 95 tilaajaa. Sen vastaavina toimittajina työskentelivät Wilhelm Weman (1882–1886), Ernst Sallmén (1886), Alfred Bärlund (1886–1891), Onni Corander (1891–1893) ja Johan Nylenius (1894–1898).


title: Ivan Drago

text: Ivan Drago () on Sylvester Stallonen luoma ja Dolph Lundgrenin esittämä elokuvahahmo, joka esiintyy elokuvissa "Rocky IV" ja "Creed II". "Rocky IV" oli vasta Lundgrenin toinen elokuvarooli ja kenties tunnetuin. Se on myös hänen uransa tuottoisin elokuva ja samalla kaupallisesti menestynein urheiluaiheinen elokuva.


title: Ivan Drago

text: Sylvester Stallone kävi lähellä kuolemaa Rocky IV:n kuvauksissa. Hän on kertonut Lundgrenista seuraavaa: ""Käskin häntä tyrmäämään minut, kun kamerat kuvasivat. Eräässä kohdassa hän löi minua niin lujaa päälaelle, että tunsin selkärankani puristuvan. Seuraavaksi hän löi kaikkivaltiaan kohokoukun. Sinä iltana minun rintani ja sydämeni alkoivat turvota, ja minut piti kuljettaa helikopteriambulanssilla hotelliltani läheiselle ensiapuasemalle. Minulle kerrottiin, että Dolph iski kylkiluuni rintani sisään, jolloin sydämeni jäi puristuksiin. Jos se olisi paisunut yhtään enempää, olisin kuollut."" Tämän jälkeen oli hänelle erityisesti Stallonen huomautettava, että kyseessä on vain pelkkä elokuva.


title: Ivan Drago

text: Lundgren oli käyttäytynyt aggressiivisesti myös Apollo Creed -ottelun kuvauksissa. Käsikirjoituksen mukaisesti hän viskoi Apolloa esittäneen Carl Weathersin kehän kulmaan, mutta heitto oli sen verran raju, että Weathers suuttui ja oli lähellä jättää kuvaukset kesken. Neljän päivän päästä Stallone sai Weathersin palaamaan ja ohjasi Lundgrenia olemaan rauhallisempi.


title: Ivan Drago

text: Ivan Drago on massiivinen, olympiakultaa voittanut amatöörinyrkkeilijä 196 cm pituudellaan ja 116 kg painollaan. Hän on treenannut itsensä huippukuntoon moderneilla elektronisilla harjoitteluvälineillä ja myös anabolisilla steroideilla. Hänen keskimääräinen iskuvoimansa on huimat 2000 Psi:tä, kun tavallisella raskassarjalaisella keskiarvo on noin 700.


title: Ivan Drago

text: Drago on naimisissa toisen huippu-urheilijan kanssa, niin ikään olympiakultaa voittaneen uimari Ludmilla Dragon kanssa.


title: Ivan Drago

text: Hän on myös kapteeni puna-armeijassa, ja hänellä on Neuvostoliiton sankarin mitali.


title: Ivan Drago

text: Toisin kuin Rockyn aiemmat vastustajat Clubber Lang ja Apollo Creed, Drago on vähäpuheinen ja hänen vaimonsa hoitaa puhumisen hänen sijastaan haastatteluissa. Drago vaikuttaa kylmäsydämiseltä ihmiseltä hänen kommenttinsa perusteella piestyään Apollon: ""Jos hän kuolee, hän kuolee."" Hän myös sanoi Rockylle ennen heidän ottelunsa alkua: ""Minun täytyy murtaa sinut.""


title: Ivan Drago

text: Ivan Drago matkustaa Yhdysvaltoihin vaimonsa ja valmentajiensa kanssa, jotka uskovat hänen voivan voittaa Rocky Balboan ja kenen tahansa. Itsevarma Apollo Creed, Rockyn entinen vastustaja, valmentaja ja nykyinen hyvä ystävä haastaa Dragon ja pilkkaa tätä lehdistötilaisuudessa. Ottelu käydään vain muutaman viikon päästä, ja jo ennen ottelun alkua Rocky on huolestunut Apollon lyhyestä harjoitusajasta. Apollon kehäänsaapuminen on näyttävä Amerikkaa ylistävä show. Kun hän ja Drago kättelevät, Apollo lyö täydellä voimallaan Dragon hanskoihin jonka kädet eivät hievahtaneetkaan ja Drago sanoo Apollon häviävän. Kellon soidessa Apollo ottelee vanhaan tuttuun tyyliin tanssahdellen ja lyöden nopeita jabeja. Jo Dragon ensimmäinen isku saa Apollon horjumaan, eikä hän pääse ottamaan etäisyyttä. Yrittäessään sidontaa Drago viskaa Apollon kehän halki ja jatkaa räjähtävien iskujen tulittamista vielä kellon lyötyäkin. Erätauolla Rocky anelee Apolloa lopettamaan mutta tämä ei anna Rockylle lupaa keskeyttää ottelua. Toisen erän alkaessa Drago jatkaa tykitystään ja lyö lopulta viimeisen iskun, joka kaataa Apollon. Drago voittaa tyrmäyksellä ja Apollo kuolee.


title: Ivan Drago

text: Rocky päättää haastaa Dragon ottelussa joka käydään Neuvostoliitossa joulupäivänä. Hän lentää sinne Paulien ja Tony Duken kanssa ja treenaa syrjäisessä mökissä kaupungin ulkopuolella ilman kunnon välineitä. Hän esimerkiksi hakkaa puita ja juoksee syvässä hangessa Dragon valmentautuessa huipputeknisillä laitteilla. Ottelupäivästä tulee suuri tapahtuma Neuvostoliitolle, ja koko maan johto on katsomassa sitä heidän joukossaan Mihail Gorbatšov. Jääkylmä yleisö buuaa Rockylle ja ylistää Dragoa. Kuten aiemmassa ottelussa, myös tässä ei ole kyse pelkästään urheilijoiden kohtaamisesta, vaan kahden kokonaisen valtion välisestä sodasta. Ottelun alkaessa altavastaaja Rocky on selvässä alakynnessä, eikä saa juurikaan osumia huomattavasti pidempään Dragoon. Toisessa erässä Rocky saa kuitenkin lyötyä kovan tällin, joka aiheuttaa verisen haavan Dragon vasempaan silmään. Tämän jälkeen ottelu käy tasaiseksi, joskin Drago saa lyötyä Rockyn lukuisia kertoja kanveesille. Toisella erätauolla Drago sanoo Rockyn olevan kuin rautakappale. Toiseksi viimeisen erän aikana yleisö alkaa kannustaa Rockya. Dragon manageri suuttuu ja käskee Dragon voittaa, jolloin Drago nostaa hänet yhdellä kädellä ilmaan ja huutaa ottelevansa vain oman voittonsa vuoksi. Viimeisessä erässä Rocky saa viimein tyrmättyä Dragon. Ottelun jälkeen Rocky pitää yleisölle puheen siitä, kuinka ihminen voi muuttua.


title: Ivan Drago

text: "Rocky"-elokuvien spin-off-elokuvassa "Creed II", joka on jatkoa elokuvalle "", Ivan Drago pyrkii samaan takaisin menettämänsä kunnian usuttamalla poikansa, Viktor Dragon, ottelemaan Apollo Creedin poikaa, Adonis Creediä, vastaan. Viktoria esittää Florian Munteanu ja Dolph Lundgren nähdään yhä Ivanin roolissa.


title: Ivan Drago

text: Ivan Dragosta on tehty nettipeli "Ivan Drago: Justice Enforcer". Siinä hahmoa ohjataan kaduilla Yhdysvalloissa vastaantulijoita hakaten.


title: Matti Ollila

text: Jorma Matti Sakari Ollila (s. 1. tammikuuta 1950 Helsinki) on suomalainen elokuvantekijä. Hän opiskeli Taideteollisen korkeakoulun elokuvataiteen linjalla, mistä valmistui taiteen maisteriksi.


title: Matti Ollila

text: Ollila on ohjannut ja tuottanut mainoselokuvia, tietoiskuja ja palkittuja teollisuuselokuvia. Hän on työskennellyt tuotantopuolen eri tehtävissä kokoillan elokuvissa (mm. Risto Jarvalla järjestäjänä ja Mikko Niskasella tuotantopäällikkönä) ja apulaisohjaajana kansainvälisissä näytelmäelokuvatuotannoissa.


title: Matti Ollila

text: Vuonna 1979 hän oli yhdessä Kari Pöyryn kanssa tuottajana Matti Kassilan ohjaaman "Natalia"-komedian, joka oli aikansa menestys. Ollila oli tuotannonjohtajana Matti Kassilan ohjaamassa F. E. Sillanpään romaaniin perustuvassa "Ihmiselon ihanuus ja kurjuus" -elokuvassa. Elokuva palkittiin Suomessa neljällä Jussilla ja Ranskan Rouenissa Pohjoismaisen elokuvan festivaaleilla vuonna 1989 se sai kolme palkintoa.


title: Matti Ollila

text: Matti Ollila tuotti myös Kassilan viimeiseksi kokoillan elokuvaksi jääneen elokuvamaailmaan sijoittuvan jännityselokuvan "Kaikki pelissä" (1994), jonka raha-asioiden jälkiselvittelyissä Ollila tuomittiin puolentoista vuoden ehdolliseen rangaistukseen ja maksamaan 3,2 miljoonaa markkaa vahingonkorvauksia Suomen Elokuvasäätiölle ja ja yli 300 000 elokuvan valmistumisvaiheessa konkurssiin menneen tuotantoyhtiö Wonderfilmi Oy:n konkurssipesälle. Ollila oli myöhemmin apulaisohjaajana ja leikkaajana televisiolle tehdyissä F. E. Sillanpää -ohjelmassa sekä sarjassa Kassilan elokuvatuotannoista.


title: Andreas P. Nielsen

text: Andreas P. Nielsen (8. toukokuuta 1953 Kolding, Tanska – 4. kesäkuuta 2011, Tanska) oli tanskalainen kirjailija ja säveltäjä.


title: Andreas P. Nielsen

text: Hänellä oli kansanmusiikkiyhtye "Dræsinebanden" vaimonsa, laulaja-säveltäjä Inge-Marie Nielsenin kanssa. Tanskan suurimpiin musiikkialan menestyksiin kuuluva yhtye on ensiesiintymisestään lähtien vuodesta 1988 esittänyt konsertteja eri puolilla Tanskaa ja myynyt yli 800 000 äänitettä. Nielsen on ollut kahdesti ehdokkaana Grammy-palkinnon saajaksi. Pari järjesti Ærøn saarella Ærøskøbingissä konsertteja kulttuuri- ja musiikkikahvilassaan "Cafe Dræsinenissä". Kahvilassa esiintyi joka kesä tunnettuja tanskalaisia kansanmuusikkoja.


title: Levoamfetamiini

text: Levoamfetamiini eli levamfetamiini on synteettinen stimulantti, joka kuuluu amfetamiineihin. Levoamfetamiini on enemmän piriste kuin euforigeeni. Se poistaa väsymystä ja parantaa tarkkaavaisuutta väliaikaisesti.


title: Levoamfetamiini

text: Laittomasti valmistetuissa epäpuhtaissa amfetamiineissa on jatkeaineiden (esimerkiksi maltodekstriini, hedelmäsokerit, talkki, kofeiini tai efedriini) lisäksi levoamfetamiinia ja dekstroamfetamiinia.


title: Levoamfetamiini

text: Levoamfetamiini on dekstroamfetamiinin stereoisomeeri. Dekstroamfetamiinin sivuvaikutukset lääkityksenä pysyy siedettävinä, vähäisinä tai täysin mitättöminä pienen annoskoon takia. Levoamfetamiini aiheuttaa rajummat sivuvaikutukset, ja huonomman hyödyn. Laittomasti valmistettu amfetamiini lähes aina sisältää sekä levo- että dekstroamfetamiiniä, raseemisena seoksena.


title: Pikkusepät

text: Pikkusepät ("Pogoniulus") on tukaanien heimoon kuuluva tikkalintusuku. Pikkuseppien sukuun kuuluu BirdLife Suomen mukaan yhdeksän lajia.


title: Morfinaani

text: Morfinaanit ovat laaja yhdisteiden luokka, johon kuuluvia yhdisteitä käytetään sekä lääkkeinä että huumausaineina. Morfinaaneilla on pelkistettyä morfiinia muistuttava rakenne.


title: Morfinaani

text: Opiaatit eli oopiumiunikkoalkaloidit ovat suurimmilta osin morfinaaneja. Kaikki opioidit, eli opioidireseptoreihin sitoutuvat kemikaalit eivät kuitenkaan ole morfinaaneja: esimerkiksi fentanyyli (perusopioidi) ja "Salvia divinorumin" salvinoriini A (dissosiatiivinen kappa-opioidi-agonisti) eivät ole morfinaaneja. Dekstrometorfaani ja sen alalajit (dekstrorfaani, metorfaani) ovat morfinaaneja, joissa on erilaisia funktionaalisia ryhmiä.


title: Amerikanjuudaksenpuu

text: Amerikanjuudaksenpuu eli nuppupuu ("Cercis canadensis") on Pohjois-Amerikan itä- ja eteläosista kotoisin oleva kesävihanta pensas tai puu, joka kuuluu juudaksenpuiden sukuun ja hernekasvien heimoon. Se on läheistä sukua Välimeren ympäristössä kasvavalle juudaksenpuulle, josta sen erottaa tummanvihreiden lehtien ja pienempien kukkien perusteella. Se on valittu Oklahoman osavaltiopuuksi.


title: Amerikanjuudaksenpuu

text: Amerikanjuudaksenpuu on pieni puu tai pensas, jonka korkeus on keskimäärin 8 metriä ja enintään 15 metriä. Sillä on pitkät ja harvat juuret, melko suora runko, tasainen tai pyöreä latvus sekä harittavat haarat, jotka alkavat 1,5–2 metrin korkeudelta puun tyvestä. Toisin kuin monilla muilla hernekasveilla sillä ei ole juurissaan typpeä sitovia juurinystyröitä. Kaarna on nuorilla puilla sileää ja ruskeaa mutta muuttuu vanhemmiten tummanharmaaksi ja alkaa halkeilla suomumaisina kilpinä. Siinä voi olla myös punaruskeita läiskiä ja oranssinvärisiä halkeamia.


title: Amerikanjuudaksenpuu

text: Kuluvan vuoden kasvainranka on ohut, polveileva ja lähes musta lukuun ottamatta vaaleita korkkihuokosia. Talvisilmut ovat hyvin pienet ja väriltään tummanpunaiset tai punaruskeat. Lehdet sijaitsevat varrella kierteisesti, ja niiden lehtiruoti on paksu molemmista päistään. Lehtilapa on 8–13 senttimetriä pitkä, lähes pyöreä, ehytlaitainen, lyhytsuippuinen ja herttatyvinen. Lehdet ovat vastapuhjenneina pronssinpunaiset mutta muuttuvat vähitellen tummanvihreiksi. Syysväritykseltään ne ovat keltaiset.


title: Amerikanjuudaksenpuu

text: Amerikanjuudaksenpuu kukkii maalis–toukokuussa ennen lehtien puhkeamista. Sen kaksineuvoiset, perhomaiset herneenkukat ovat perällisiä, tumman- tai vaaleanpunaisia ja noin 1 senttimetrin pituisia. Ne puhkeavat 2–8 kukan ryppäinä suoraan rungosta ja vanhoista haararangoista. Mehiläisten pölytettyä kukat niiden sikiäimistä kehittyy keskikesään mennessä kuivia palkohedelmiä, jotka ovat 5–10 senttimetriä pitkiä ja ruskeanvärisiä. Palkojen sisälle kypsyy loppukesästä 4–10 kovaa, ruskeaa pavunmuotoista siementä, jotka putoavat maahan syksyn ja talven aikana ja leviävät tuulen ja villieläinten mukana puun ympäristöön.


title: Amerikanjuudaksenpuu

text: Amerikanjuudaksenpuu on kotoisin Pohjois-Amerikan itä- ja eteläosista, ja siitä tunnetaan seuraavat kolme maantieteellistä muunnosta:


title: Amerikanjuudaksenpuu

text: Amerikanjuudaksenpuu menestyy parhaiten puolivarjoisilla tai aurinkoisilla paikoilla, kosteassa ja yleensä emäksisessä maaperässä, joka läpäisee hyvin vettä. Yleensä sitä tavataan metsänreunoissa ja kalkkikivikallioilla aina 700 metrin korkeudelle asti paitsi Texasissa, jossa se kasvaa 700–1 500 metrin korkeudessa.


title: Amerikanjuudaksenpuu

text: Amerikanjuudaksenpuun puuaines on raskasta, kovaa ja tiheäsyistä mutta lujuusominaisuuksiltaan heikkoa. Pienen kokonsa vuoksi sillä ei ole juurikaan merkitystä puuteollisuudelle. Se on kuitenkin suosittu koristepuu Yhdysvaltojen itäosissa ja tärkeä hunajakasvi. Aikaisemmin sen kuoresta on myös valmistettu lääkettä, jolla on hoidettu punatautia. Sen palkoja syövät monet villieläimet, esimerkiksi fasaani, punarintakardinaali, peltoviiriäiset, valkohäntäpeura ja harmaaorava.


title: Ed O’Ross

text: Ed O’Ross (s. 5. heinäkuuta 1949) on yhdysvaltalainen näyttelijä. Hän on näytellyt muun muassa elokuvissa "Full Metal Jacket" (1987), "Tappava ase" (1987), "Punainen vaara" (1988), "Toiset 48 tuntia" (1990) ja "Täydellinen sotilas" (1992). O’Ross on vieraillut myös televisiosarjoissa "Mullan alla" (2001–2002), "Boston Legal", "Seinfeld", "Walker, Texasista", "Jäitä hattuun" ja "C.S.I. New York".


title: Ed O’Ross

text: O’Ross on tehnyt myös äänirooleja muun muassa lastenelokuvassa "Utelias Vili" (2006) ja pelissä "" (2010).


title: Ed O’Ross

text: Hän on näytellyt usein venäläisiä hahmoja, ja hänellä on sukujuuria Tšekissä.


title: Luettelo suomalaisista elokuvista

text: Tämä on hakemisto vuosikymmennittäin jaoteltuihin luetteloihin Suomessa tuotetuista elokuvista. Kaikki suomalaiset elokuvat, joista on suomenkielinen Wikipedia-artikkeli, löytyvät aakkosjärjestyksessä luokasta .


title: Stripped

text: Stripped voi tarkoittaa seuraavia:


title: Strokkur

text:
Strokkur on Islannissa sijaitseva geysir. Se sijaitsee geotermisellä alueella Hvítá-joen vieressä maan lounaisosassa itään Reykjavikista. Se on yksi maan tunnetuimmista geysireistä, purkautuen säännöllisesti 4-8 minuutin välein jopa 20 metrin korkeuteen.
Strokkur kuuluu geotermisesti aktiiviseen alueeseen, johon kuuluu useita kuumia lähteitä, joista kuuluisin on Geysir. Ainoa islannin kielestä muihin kieliin omaksuttu sana, joka tarkoittaa maasta ryöppyävää vesisuihkua. Muita nimettyjä ovat muun muassa Litli Geysir ja Blesi. Alkuperäinen geysir ei enää purkaudu kovin usein, mutta lähellä sitä sijaitseva Strokkur purkautuu säännöllisesti noin 4-6 minuutin välein ja usein kahdestikin eli ensimmäistä purkausta seuraa hyvin nopeasti toinen suurempi purkaus.


title: Strokkur

text: Strokkur on ollut aktiivinen siitä asti, kun sen purkaukset alkoivat vuonna 1789 maanjäristyksen avattua sille purkauskanavan. Se purkautui vuoteen 1896 asti, jolloin toinen maanjäristys sulki kanavan. Vuonna 1963 paikalliset avasivat tukkeutuneen kanavan ja geysir on purkautunut säännöllisesti siitä lähtien.


title: Strokkur

text: Suðurlandin alue, jolla Strokkur ja muut geysirit sijaitsevat, on suosittu matkailukohde, koska geysirit sijaitsevat siellä ja siitä on myös suhteellisen lyhyt ajomatka toiselle Islannin ehkä kuvatuimmalle paikalle eli Gullfossin putouksille. Matkailijan pitää kuitenkin huolehtia hyvin hyönteissuojauksesta, sillä ainakin kesällä siellä on todella valtavasti hyönteisiä.


title: Strokkur

text: Geysyrissä oleva vesi on ylikuumennut 23 metrin syvyydessä noin 120 °C lämpötilaan, muttei voi kiehua, koska yläpuolella olevan veden paine estää sen. Kun tämä vesi on noussut 16 metrin syvyyteen, osa vedestä pääsee kiehumaan ja se laukaisee ketjureaktion: paineen lasku sallii sen, että yhä enemmän vettä alkaa kiehua muuttuen välittömästi höyryksi, joka nostaa kiehumattoman veden ylös kanavaa. Kun tämä tapahtuu yhä lähempänä purkausaukkoa, lopulta vettä ja höyryä purkautuu geysirinä.


title: Luettelo 2010-luvun suomalaisista elokuvista

text: Luettelo Suomessa tuotetuista elokuvista julkaisuvuoden mukaan. Aakkosellisesta luettelosta elokuvista katso


text: Lähde


title: Skins (vuoden 2011 televisiosarja)

text: Skins on yhdysvaltalais-kanadalainen draamasarja. Se on uudelleenversiointi samannimisestä brittiläisestä televisiosarjasta. Sarjan ensimmäinen jakso esitettiin MTV-kanavalla 17. tammikuuta 2011 Yhdysvalloissa sekä Movie Central- ja The Movie Network-kanavilla Kanadassa. Ikäraja vaihtelee Suomessa jaksoittain. Yleisimpiä ovat K-13 ja K-11.


title: Jeff Tambellini

text: Jeff Tambellini (s. 13. huhtikuuta 1984 Calgary, Alberta, Kanada) on kanadalainen jääkiekkoilija, joka pelaa Ruotsin SHL-liigan Växjö Lakersissa. Hän on pelipaikaltaan oikea laitahyökkääjä. Tambellini on pelannut urallaan aiemmin NHL:ssä yhteensä 242 runkosarja- ja kuusi playoff-ottelua tehopistein 27+36=63 ja keräten 90 jäähyminuuttia. Tambellini on pelannut myös Sveitsissä. Elite Prospects -sivuston Matias Strozykin mukaan hän on nopeasti luisteleva laitahyökkääjä, jolla on hyvät kiekolliset taidot ja laukaus. Tambellini ei ole kuitenkaan kovin isokokoinen, mikä rajoittaa hänen pelaamistaan laidoissa.


title: Jeff Tambellini

text: WHL-joukkue Regina Pats varasi Tambellinin 76. pelaajana vuonna 1999. Hän ei kuitenkaan koskaan siirtynyt CHL:ään. Kauden 1999–2000 Tambellini pelasi PIJHL-joukkue Port Coquitlam Buckaroosissa. Hänet valittiin kauden päätteeksi liigan vuoden tulokkaaksi ja ensimmäiseen tähdistökentälliseen. Kaksi seuraavaa kautta Tambellini pelasi BCHL-joukkue Chilliwack Chiefsissa. Jälkimmäisellä kaudellaan 2001–2002 hän jakoi tehoilla 46+71=117 koko liigan pistepörssin voiton Cowichan Valley Capitalsin Matt Ellisonin kanssa. Tambellini palkittiin suuremman maalimääränsä turvin Brett Hull Trophylla. Hän voitti kauden päätteeksi BCHL:n mestaruuden. Tambellini palkittiin myös liigan Coastal Conferencen arvokkaimpana pelaajana Verne Dye Memorial Trophylla ja urheiluhenkisimpänä pelaajana Bob Fenton Trophylla. Hänet valittiin kauden päätteeksi BCHL:n ensimmäiseen tähdistökentälliseen. Tambellini valittiin myös koko CJHL:n vuoden pelaajaksi.


title: Jeff Tambellini

text: Vuosina 2002–2005 Tambellini kävi Michiganin yliopistoa. Ensimmäisellä kaudellaan 2002–2003 hän oli joukkueensa paras pistemies ja maalintekijä tehoilla 26+19=45, joilla Tambellini jakoi koko CCHA:n maalipörssin kolmannen sijan Ohio Staten R. J. Umbergerin kanssa ja sijoittui pistepörssissä yhdeksänneksi. Hän voitti kauden päätteeksi sarjan mestaruuden. Tambellini valittiin CCHA:n vuoden tulokkaaksi, toiseen tähdistökentälliseen ja tulokkaiden tähdistökentälliseen. Los Angeles Kings varasi hänet ensimmäisellä kierroksella 27. pelaajana .


title: Jeff Tambellini

text: Kaudella 2003–2004 Tambellini nousi Michiganin yliopiston varakapteeniksi ja oli joukkueen kolmanneksi paras maalintekijä 15 osumallaan. Kaudella 2004–2005 hän voitti joukkueensa sisäisen piste-, maali- ja syöttöpörssin tehoilla 24+33=57. Tambellini voitti koko CCHA:n pistepörssin ja jakoi maalipörssin voiton Ferris State Universityn Jeff Leguen kanssa. Hän voitti kauden päätteeksi liigan mestaruuden, valittiin ensimmäiseen tähdistökentälliseen ja lopputurnauksen arvokkaimmaksi pelaajaksi.


title: Jeff Tambellini

text: Elokuussa 2005 Tambellini teki kolmivuotisen tulokassopimuksen Los Angeles Kingsin kanssa. Hän aloitti kautensa AHL-joukkue Manchester Monarchsissa, jossa Tambellini pelasi 56 runkosarjaottelua piste per peli -tahdilla tehopistein 25+31=56, joilla hän oli kauden päätyttyäkin joukkueen toiseksi paras pistemies Brad Smythin jälkeen. Tambellini voitti myös Monarchsin sisäisen tehotilaston lukemalla +17. Hän debytoi Kingsin NHL-joukkueessa 30. marraskuuta 2005 vieraissa Chicago Blackhawksia vastaan. Tambellini sai ottelussa jääaikaa 9.23 minuuttia ja lähetettiin neljän ottelun jälkeen takaisin Monarchsiin. Siirtotakarajalla, maaliskuussa 2006 Kings kauppasi Tambellinin ja Denis Grebeškovin New York Islandersiin vaihdossa Mark Parrishiin ja Brent Sopeliin. Tambellini otti heti paikkansa Islandersin NHL-kokoonpanosta ja teki 21 runkosarjaottelussa tehot 1+3=4. Hänen NHL-uransa avausmaali syntyi 14. maaliskuuta 2006 New Jersey Devilsin Martin Brodeurin taakse. Runkosarjan jälkeen Tambellini pelasi seitsemän AHL:n playoff-ottelua Islandersin farmijoukkue Bridgeport Sound Tigersissa.


title: Jeff Tambellini

text: Kauden 2006–2007 Tambellini pelasi suurimmaksi osaksi Sound Tigersissa, jonka sisäisen piste- ja maalipörssin hän voitti tehtyään 50 runkosarjaottelussa tehot 30+29=59. Tambellini voitti myös joukkueen sisäisen tehotilaston lukemalla +10. Islandersin NHL-joukkueessa hän pelasi 23 runkosarjaottelua tehopistein 2+7=9. Kaudella 2007–2008 Tambellini oli taas Sound Tigersin paras pistemies ja maalintekijä tehtyään 57 runkosarjaottelussa tehot 38+38=76. Hän jakoi koko AHL:n maalipörssin toisen sijan Chicago Wolvesin Brett Sterlingin kanssa edellään vain Wolvesin Jason Krog. Tambellini pelasi kauden aikana myös ssa ja hänet valittiin liigan viikon pelaajaksi 30. joulukuuta 2007 sekä 6. huhtikuuta 2008. Tambellini pelasi kauden aikana 31 NHL-ottelua tehopistein 1+3=4. Heinäkuussa 2008 hän teki kaksivuotisen ja 1,175 miljoonan dollarin arvoisen jatkosopimuksen Islandersin kanssa.


title: Jeff Tambellini

text: Tambellini vietti lähes koko kauden 2008–2009 Islandersin NHL-joukkueessa tehden 65 runkosarjaottelussa tehot 7+8=15. Pelejä farmijoukkue Sound Tigersissa kertyi kuusi. Kauden 2009–2010 hän pelasi kokonaan NHL:ssä, tosin loukkaantumisten takia pelejä kertyi vain 36 runkosarjaottelun verran Tambellinin tehtyä niissä tehot 7+7=14. Tambellini teki NHL-uransa ensimmäisen kypärätempun 31. lokakuuta 2009 Buffalo Sabresia vastaan. Hänen isänsä Steve (Edmonton Oilersin toimitusjohtaja) oli katsomassa ottelua.


title: Jeff Tambellini

text: Heinäkuussa 2010 Tambellini teki vuoden mittaisen, kaksisuuntaisen ja 500 000 dollarin arvoisen sopimuksen Vancouver Canucksin kanssa. Hän pelasi lähes koko kautensa NHL:ssä, jossa Tambellini teki myös yhden kauden piste-ennätyksensä tehtyään 62 runkosarjaottelussa tehot 9+8=17. Kuudessa playoff-ottelussa hän jäi ilman tehopisteitä. Tambellini eteni Canucksin kanssa aina Stanley Cup -finaaleihin saakka, jotka vei kuitenkin Boston Bruins otteluvoitoin 4–3. Hän pelasi kauden aikana myös seitsemän ottelua farmijoukkue Manitoba Moosessa marraskuussa 2010.


title: Jeff Tambellini

text: Kaudeksi 2011–2012 Tambellini siirtyi Sveitsin National League A:n ZSC Lionsiin, jossa uransa aikana pelasivat myös hänen isänsä Steve ja isoisänsä Addie. Tambellini nousi joukkueen varakapteeniksi ja voitti Zürichin sisäisen piste-, maali- ja syöttöpörssin tehoilla 23+22=45. Hän sijoittui koko NLA:n maalipörssissä neljänneksi ja jakoi pistepörssin viidennen sijan Fribourg-Gottéronin Simon Gamachen kanssa. Tambellini jakoi myös Zürichin sisäisen tehotilaston voiton Severin Blindenbacherin kanssa lukemalla +14. Hän voitti kauden päätteeksi Sveitsin-mestaruuden. Kesken kauden 2012–2013, joulukuussa Tambellini jätti joukkueen henkilökohtaisiin syihin vedoten. Hän kärsi loukkaantumisista, eikä pelannut enää loppukaudella. Kaudeksi 2013–2014 Tambellini siirtyi vuoden mittaisella sopimuksella Ruotsin SHL-liigaan MODO Hockeyn joukkueeseen. Hän oli 13 osumallaan joukkueen toiseksi paras maalintekijä Simon Önerudin jälkeen.


title: Jeff Tambellini

text: Tambellini palasi kaudeksi 2014–2015 Sveitsiin ja siirtyi kaksivuotisella sopimuksella Fribourg-Gottéroniin. Kuitenkin jo kesken ensimmäisen sopimuskautensa, tammikuussa 2015 hän siirtyi loppukaudeksi SHL-joukkue Växjö Lakersin riveihin. Tambellini jakoi kevään 2015 pudotuspeleissä joukkueen sisäisen pistepörssin voiton Tuomas Kiiskisen kanssa tehoilla 5+8=13. Hän voitti kauden päätteeksi Ruotsin-mestaruuden.


title: Jeff Tambellini

text: Heinäkuussa 2015 Tambellini teki vuoden mittaisen ja kaksisuuntaisen NHL-sopimuksen Tampa Bay Lightningin kanssa. Hän pelasi kauden 2015–2016 kuitenkin kokonaan farmijoukkue Syracuse Crunchissa. Tambellini oli joukkueen paras maalintekijä ja toiseksi paras pistemies Tanner Richardin jälkeen tehoilla 29+20=49. Kaudeksi 2016–2017 Tambellini palasi Ruotsiin ja siirtyi vuoden mittaisella sopimuksella Djurgårdens IF:ään. Hän oli Mestarien liigassa joukkueen paras pistemies ja maalintekijä tehoilla 5+1=6. SHL:n runkosarjassa Tambellini teki kuitenkin vain yhdeksän tehopistettä. Siirtorajan kynnyksellä, helmikuussa 2017 hän palasi Växjö Lakersiin.


title: Jeff Tambellini

text: Tambellini pelasi alle 20-vuotiaiden MM-kilpailuissa vuonna 2004, jolloin hän voitti hopeaa. Tambellini pelasi edusti myös Canada Pacificin joukkuetta World U-17 Hockey Challengessa vuonna 2001 voittaen hopeaa. Hän edusti myös Kanadan A-maajoukkuetta Spengler Cupissa vuonna 2014.


title: Jeff Tambellini

text: Tambellinin pikkuveli Adam pelaa NHL-joukkue New York Rangersin organisaatiossa. Veljesten isä Steve Tambellini pelasi omalla urallaan yli 500 NHL-ottelua ja kuului New York Islandersin vuoden 1980 Stanley Cup -voittajajoukkueeseen. Hän on myöhemmin toiminut myös seurajohtotehtävissä NHL:ssä ja Kanadan A-maajoukkueessa. Steven isä ja Jeffin isoisä Adolph "Addie" Tambellini kuului Kanadan vuoden 1961 maailmanmestarijoukkueeseen.


title: Akihito Yagi

text: Akihito Yagi (, s. 1977 Okinawan prefektuuri, Japani) on japanilainen karateka ja näyttelijä. Hänellä on 5. danin musta vyö Meibukan Goju Ryu Karatessa.


title: Akihito Yagi

text: Yagi työskentelee International Meibukan Goju Ryu Karate -seuran täysipäiväisenä opettajana. Näyttelemisen pariin hän siirtyi vuonna 2007 "Black Belt" -elokuvan myötä. Sittemmin hänellä on ollu sivurooli elokuvassa "High Kick Girl!"


title: Mäkihypyn maailmancup 2011–2012

text: Mäkihypyn maailmancup 2011–2012 oli ensimmäinen maailmancup-kausi, jolloin naisille järjestetiin oma sarja: aiemmin naisten korkein sarjataso oli Continental Cup. Miesten kausi alkoi 27. marraskuuta 2011 Kuusamossa ja päättyi 18. maaliskuuta 2012 Planicassa. Naisten kausi alkoi 3. joulukuuta Lillehammerissa ja päättyi 9. maaliskuuta Oslossa. Miesten kalenterissa on 26 henkilökohtaista osakilpailua ja viisi joukkuekilpailua, naisilla oli 12 osakilpailua.


title: Mäkihypyn maailmancup 2011–2012

text: Anders Bardal varmisti miesten kokonaiskilpailun voiton kauden päätösosakilpailussa ja Sarah Hendrickson naisten kokonaiskilpailun voiton kauden kolmanneksi viimeisessä kilpailussa Zaōssa.


title: Nikolai Balbošin

text: Nikolai Fjodorovitš Balbošin (, s. 8. kesäkuuta 1949 Potsdam, Saksa) on Neuvostoliittoa urheilu-urallaan edustanut kreikkalais-roomalaisen tyylin painija, olympiavoittaja, maailman- ja euroopanmestari.


title: Nikolai Balbošin

text: Kreikkalais-roomalaisen painin 100 kilogramman painoluokassa kilpaillut Balbošin voitti olympiakultaa Montréalissa 1976. Loppuottelussa hän voitti bulgarialaisen Kamen Goranovin. Maailmanmestaruuskilpailuissa Balbošin saavutti viidesti kultamitalin, ja Euroopan-mestaruuskilpailuista hän saavutti kuusi kultamitalia, hopean ja pronssin.


title: Nikolai Balbošin

text: Vuonna 2006 Balbošin nimettiin Painin kansainväliseen hall of fameen.


title: Tuuloma

text:
Tuuloma () on maalaiskunta ja sen keskuskylä Murmanskin alueen Kuolan piirissä Venäjällä. Se sijaitsee Tuulomajoen rannalla 17 kilometriä Kuolan kaupungista lounaaseen.
Kylässä on 2 200 ja kunnassa 2 400 asukasta (vuonna 2011).


title: Tuuloma

text: Tuuloman kunnan pinta-ala on 3 248,05 neliökilometriä. Se rajoittuu koillisessa Zaozjorskin suljettuun kaupunkiin, idässä Kuolan piirin Uuran ja Mežduretšjen, kaakossa Murmašin ja etelässä Ylä-Tuuloman kuntiin, lounaassa Petsamon piirin Nikkelin, lännessä Korzunovon ja luoteessa Petsamon kuntiin sekä pohjoisessa Pohjoisen jäämeren Muotkavuonoon. Pinta-alasta 68,2 % on metsää ja 13,9 % sotilas- tai muuta erikoisaluetta.


title: Tuuloma

text: Kunnan alueella virtaavat Tuulomajoki, Pjaive, Vaalesjoki, Uurajoki (ven. "Ura"), Pelba ja Pak. Tuulomajoki muodostaa Ala-Tuuloman tekojärven. Järviä ovat Titovskoje, Zubtšatoje, Medvežje, Ponjavr, Naljavr, Urdozero ja Pjaivejavr. Hyötykaivannaisiin kuuluvat hiekka, sora, nikkeli ja turve. Suojeltuja luonnonmuistomerkkejä ovat kaksi siperiansembrametsikköä ja siperianlehtikuusimetsä.


title: Tuuloma

text: Keskuskylän lisäksi kuntaan kuuluvat Päiven (ven. "Pjaive") ja Nälin ("Njal") rautatieasemat. Entiset Mokketin rautatieaseman sekä kuuden rata-aseman asutukset on lakkautettu. Kunnan alueella sijaitsee 19 puutarhapalsta- ja huvila-aluetta. Kesäasukkaiden määrä arvioidaan kahdeksi tuhanneksi.


title: Tuuloma

text: Tuuloman kylä on syntynyt vesivoimalaitoksen rakentamisen yhteydessä vuonna 1935, jolloin Päive-Järven leiripaikka siirrettiin nykyisen kylän paikalle.


title: Tuuloma

text: Tuuloman kautta kulkee Kuolasta Ylä-Tuuloman kautta Lotan raja-asemalle johtava maantie. Kunnan pohjoisosassa kulkee Murmanskin ja Kolttakönkään raja-aseman välinen maantie sekä Kuolan–Nikkelin rata, jolla on Päiven, Nälin ja Mokketin asemat. Tuulomasta on linja-auto- ja reittitaksiyhteydet Ylä-Tuulomaan, Murmašiin ja Murmanskiin. Päiven ja Nälin asemilta erkanevat sivuradat Kilpjavriin ja Zaozjorskiin.


title: Tuuloma

text: Kunnan talous perustuu maatalouteen. Tärkeimmät yritykset ovat Murmanskin kasvihuonekombinaatti ja maidon tuotantoon erikoistunut maatalousyritys Tuloma.


title: Tuuloma

text: Keskuskylän palveluihin kuuluvat lastentarha, keskikoulu, kulttuuritalo, kirjasto ja pieni poliklinikka. Kylässä on ortodoksinen ja helluntaiseurakunnan kirkko.


title: Tuuloma

text: Seudulla on lukuisia toisen maailmansodan taistelupaikkoja ja neuvostosotilaiden hautoja. Kunnan alueella sijaitsee 24 lomakylää. Se on murmanskilaisten suosima retkeily- ja vapaa-ajanviettopaikka.


Soutjärven vepsäläinen etnografinen Rjurik Lonin -museo (, Šoltozerski vepsski etnografitšeski muzei imeni R. Lonina; ) on Karjalan tasavaltassa Äänisenrannan piirissä Soutjärvellä sijaitseva, vepsäläiskulttuuria esittelevä kotiseutumuseo.


title: Soutjärven vepsäläinen etnografinen Rjurik Lonin -museo

text: Museon on perustanut kylän vepsäläinen asukas, sovhoosin työntekijä ja alun perin Kaskesojasta syntyisin ollut Rjurik Lonin (1930–2009) vuonna 1967.


text: Lonin oli kiinnostunut kansanperinteen keräämisestä jo jatkosodan aikana suomalaismiehityksen alaisuudessa. Hänen asuessaan myöhemmin Petroskoissa Neuvostoliiton tiedeakatemian Karjalan osaston Kielen, kirjallisuuden ja historian laitoksen (JALI) vepsän kielen tutkija Nikolai Bogdanov kehotti Loninia keräämään vepsäläistä kansanperinnettä. Kierrellessään vepsäläiskyliä Karjalan tasavallassa ja Leningradin alueella vuonna 1964 Lonin havahtui tarpeeseen kerätä museoaineistoa.


text: Tavaroita kertyi Loninin kotiin, sen ullakolle, puuvajaan ja asuinhuoneisiinkin. Niitä tuli siinä määrin, että Loninin vaimo alkoi motkottaa asiasta.


text: Muutaman vuoden aikana Lonin pyysi toistuvasti Soutjärven kyläneuvostolta tiloja museota varten mutta turhaan. Sitten vuonna 1967, Venäjän vallankumouksen 50-vuotisjuhlan lähestyessä, kyläneuvosto lopulta antoi museon käyttöön kaksi huonetta kylän kirjastorakennuksesta, joka sijaitsi klubirakennuksen (entisen kirkon) läheisyydessä Dokucin kylänosassa. Karjalan kotiseutumuseon apulaisjohtaja Jefrem Rybak suhtautui aluksi epäilevästi hankkeeseen, mutta tutustuttuaan Loniniin, tämän kokoelmiin ja ajatuksiin hän päätti kuitenkin auttaa tätä. Museon avajaiset pidettiin 28.10.1967, viikko ennen vallankumouksen vuosipäivää. Yhdessä huoneessa esiteltiin ennen vallankumousta vallinnutta kulttuuria ja toisessa senhetkistä kulttuuria vepsäläiskylissä. Yhdellä näyttelytelineellä esiteltiin vepsäläisten ja soutjärveläisten ansioita suuressa isänmaallisessa sodassa.


text: Kun museoesineitä oli jo lähes 3 000, museo sai tiloikseen oman rakennuksen Hamamättakselta. Vuoden 1980 alusta lähtien Soutjärven museosta tuli Karjalan kulttuuriministerin päätöksellä Karjalan kotiseutumuseon vepsäläisen etnografian osasto ja Loninista sen päätoiminen työntekijä.


text: 1980-luvulla museo sai uudet tilat ns. Melkinin talosta Mel’kamättakselta (‘Melkininmäeltä’), missä se nykyisin sijaitsee. Tämän talon sanotaan olevan rakennettu vuonna 1814, ja museon kotisivujen mukaan se on "Karjalan puurakennustaiteen muistomerkki". Tämän rakennuksen rakensi soutjärveläinen Ivan Melkin, joka oli aikoinaan tunnettu porfyyrikiven veistäjä. Loninin mukaan hän oli Gribojedovin kanavan ylittävän Punaisen sillan eli Teatterisillan rakentaja, ja Lonin kirjoittaa, että aikoinaan tuo silta tunnettiinkin ”Melkinin siltana”. Tämä tieto ei kuitenkaan ole varma, ja se saattaa vain heijastaa soutjärveläistä paikallisperinnettä. Talon viimeinen isäntä oli Ivan Vasiljevitš Melkin.


text: Museoon kuuluu myös Melkinin talon takana oleva Tutšinin talo, joka siirrettiin nykyiselle paikalleen vuonna 1977. Se on alun perin sijainnut Kalinansar-nimisessä kylässä Matfejanselgaan vievän tien varrella. Jatkosodan suomalaismiehityksen aikoihin talon asukkaina olivat Dmitri Jegorovitš Tutšin ja hänen vaimonsa Marija Mihailovna Tutšina. Tutšin toimi suomalaisten hallinnossa kylänvanhimpana, mutta hän oli myös neuvostoliittolaisten partisaanien yhteyshenkilö, ja talossa majaili partisaaneja. Dmitri Tutšinin toiminnasta sodan aikana kertoo Oleg Tihonovin romaani "Operaatio tyhjiövyöhykkeellä", josta on suomen kielellä julkaistu katkelma "Punalippu"-lehdessä vuonna 1989.


text: Tutšinin talossa asui jatkosodan aikana kahdeksan kuukauden ajan myös Sylvi Paaso, joka sieltä käsin välitti radioteitse venäläisille tietoja suomalaisten joukkojen toiminnasta Äänisen rannalla.


text: Museon virallinen nimi on toukokuusta 2010 lähtien ollut perustajansa mukaan Soutjärven vepsäläinen etnografinen Rjurik Lonin -museo. Museon kokoelmiin kuuluu yli 6 000 esinettä, joista museon ilmoituksen mukaan 2 000 on esillä. Museossa sanotaan vierailevan jopa 4 000 henkeä vuosittain.


text: Museon johtajana toimii Vehkoin Ogerištosta kotoisin oleva Natalja Anhimova.


title: Bure

text: Bure-suku on merkittävä pohjoisruotsalainen 1500-luvulla alkunsa saanut suku. Suvun nimi tulee kylännimestä: Buren kylä Skellefteån pitäjässä Västerbåttenissa, nykyisin Bureå. Bure-suvun tutkimuksen aloitti Johannes Bureus 1600-luvun alussa ja Bure-genealogiaa pidetään Ruotsissa Vaasa-ajan merkittävimpänä sukututkimuksena. Johannes Bureuksen alkuperäiset sukumuistiinpanot on löydetty Suomen Kansallisarkistosta. Nykyhistoriantutkimuksen valossa vanhimpia, Gabriel Anrepin teoksessa Svenska adelns ättar-taflor esitettyjä, keskiaikaisia sukupolvia ei enää pidetä luotettavina. Ensimmäinen tunnettu Bure-nimen kantaja on alilaamanni Anders Japson Buresta, joka tunnetaan arkipiispa Jakob Ulfinpojan kirjeestä 28.2.1507.


title: Bure

text: Jotkut sukulinjat ja suvun jäsenet tunnetaan nimillä "Bure", "Burman" ja "Burensköld". Jotkut sukuhaarat on aateloitu. Tunnetuimmat suvun yhteydet Suomeen tulevat Hannu Laurinpoika Björnramin ja Svinhufvud-suvun jälkeläisten kautta. Lisäksi Westzynthius-suku polveutuu osittain Bure-suvusta, ja se on samalla yksi Sursill-suvun päähaaroja.


title: Meksikonvarpuspöllö

text: Meksikonvarpuspöllö ("Glaucidium palmarum") on pöllöihin kuuluva lintu. Sitä tavataan Meksikossa.


title: Meksikonvarpuspöllö

text: Sen elinpiiriä ovat subtrooppiset ja trooppiset alavat ja vuoristometsät sekä viljelmät.


title: Meksikonvarpuspöllö

text: Se on kooltaan 13–15 cm. Se on osittain päiväaktiivinen, kuten monet amerikkalaiset varpuspöllöt.


title: Meksikonvarpuspöllö

text: Sillä on kolme alalajia:


title: Mauri Koponen

text: Mauri Koponen (8. huhtikuuta 1927 Nurmijärvi – 15. toukokuuta 2011 Helsinki) oli suomalainen muotitaiteilija.


title: Mauri Koponen

text: Koponen oli lapsuudessaan lastenkodissa ja ruotsinkielisessä kasvatuskodissa. Hän ryhtyi jo nuorena tähtäämään muotialalle, vaikka hänelle oli suunniteltu sähköalan ammattia. Vuonna 1944 hän aloitti Vaatturiammattikoulun. Sotien jälkeen hän suuntasi Ruotsiin, jossa hän toimi pakolaisleirillä tulkkina ja sen jälkeen Västeråsissa ja Tukholmassa vaatturiliikkeessä. Hän työskenteli NK:n tavaratalossa leikkuumestarin apulaisena ja Elis Fischerin pukutehtaassa alkuun maallimestarin apulaisena, mutta pian laajemmin eri tehtävissä. Samalla hän opiskeli tukholmalaisissa alan kouluissa. Hän palasi Suomeen 1949 suorittamaan asevelvollisuutta, jonka jälkeen hän pääsi Helsingissä Wieniläiseen pukimoon mallisuunnittelijaksi.


title: Mauri Koponen

text: Koponen lähti 1958 työhön Italiaan Barattan muotitaloon. Hän palasi Suomeen ja perusti 1959 oman muotisalongin Helsinkiin. Salonki toimi vuoteen 1988. Varsinaisen työnsä lisäksi Koponen piti muotipalstaa monessa lehdessä. Hänen pukujaan oli usein itsenäisyyspäivän vastaanotolla presidentinlinnassa. Hänelle myönnettiin valtion taiteilijaeläke.


title: Mauri Koponen

text: Koponen joutui pahoinpitelyn uhriksi 1984 ja oli viime vuotensa sairaalassa liikuntakyvyttömänä.


title: Cook Islands Christian Church

text: Cook Islands Christian Church (CICC) on suurin uskonnollinen yhdyskunta Cookinsaarilla. CICC on kristillinen kongregationalistinen kirkko, jolla on noin 18 000 jäsentä. Jäsenmäärään sisältyy 55,9% Cookinsaarten väestöstä. Kirkolla on lisäksi seurakuntia Australiassa ja Uudessa-Seelannissa.


title: Cook Islands Christian Church

text: CICC on saanut alkunsa London Missionary Societyn (LMS) lähetystyön seurauksena, joka alkoi Cookinsaarilla vuonna 1821. Vuonna 1852 LMS perusti Cook Islands LMS Churchin. Kirkosta tuli itsehallinnollinen vuonna 1968 Cookinsaarten parlamentin säätämällä lailla Cook Islands Christian Church Incorporation Act. Tämä laki muutti virallisesti kirkon nimen Cook Islands Christian Churchiksi.


title: Cook Islands Christian Church

text: Vuonna 1978 CICC perusti seurakunnan Aucklandiin Uuteen-Seelantiin palvelemaan sinne muuttaneita kirkon jäseniä. Nykyään kirkolla on 19 seurakuntaa Uudessa-Seelannissa ja 11 Australiassa. Cookinsaarilla seurakuntia on 24. Kirkolla on 74 pastoria, jotka on koulutettu Takamoa Theological Collegessa Rarotongalla. CICC on jäsen seuraavissa järjestöissä: Kirkkojen maailmanneuvosto, Pacific Conference of Churches ja Cook Islands Religious Advisory Council.


title: Puyehuen tulivuori

text:
Puyehuen tulivuori on Chilessä oleva tulivuori. Vuori alkoi purkautua 50 vuoden tauon jälkeen kesäkuussa 2011, ja tuhansia ihmisiä jouduttiin evakuoimaan. Seudulla on myös tapahtunut pieniä maanjäristyksiä.
Tulivuorenpurkaus on vaikeuttanut lentoliikennettä Etelä-Amerikan lisäksi Etelä-Afrikassa, Australiassa ja Uudessa-Seelannissa saakka.


title: Jake Cody

text: Jake Cody on englantilainen pokeriammattilainen. Hän on Roland de Wolfen ja Gavin Griffinin ohella ainoa pelaaja, joka on saavuttanut niin sanotun "Triple Crownin" eli voittanut WSOP-, EPT- ja WPT-turnauksen.


title: Jake Cody

text: Codyn ensimmäinen suuri turnausvoitto oli EPT Deauvillen pääturnauksen ykköstila tammikuussa 2010. Ykköspalkinto oli 857 000 euroa. WPT-voiton Cody otti elokuussa 2010 Lontoon osakilpailusta. Siinä voittosumma oli 273 873 puntaa. Triple Crown täydentyi 17 kuukaudessa kun hän voitti toukokuun lopussa 2011 WSOP:n 25 000 dollarin sisäänoston kaksinpelin eli heads-upin mestaruuden. Sen ykköspalkinto oli 851 192 dollaria. Cody voitti toukokuussa 2011 myös netissä pelatun PokerStarsin SCOOP-turnaussarjan 2 100 dollarin no limit holdem -turnauksen.


title: Jake Cody

text: Huhtikuussa 2014 Codyn pokeriuran turnausansiot ylittivät 3,6 miljoonaa dollaria.


title: Abdelhamid El Kaoutari

text: Abdelhamid El Kaoutari (, s. 17. maaliskuuta 1990 Montpellier, Ranska) on marokkolainen jalkapalloilija. Puolustajana pelaava El Kaoutari edustaa Ranskan pääsarjassa Montpellier’ta.


title: Abdelhamid El Kaoutari

text: El Kaoutari edusti junioritasolla Ranskan alle 19-vuotiaiden maajoukkuetta vuosina 2008–2009.


title: Abdelhamid El Kaoutari

text: Aikuisten tasolla El Kaoutari on edustanut Marokkoa vuodesta 2011 lähtien. Hän pelasi ensimmäisen maaottelunsa 4. kesäkuuta 2011 Afrikan kisojen karsintaottelussa Algeriaa vastaan.


title: Abdelhamid El Kaoutari

text: Hänet valittiin vuoden 2012 Afrikan-mestaruuskisoihin, jossa Marokon tie katkesi alkulohkoon.


title: J to that L-O!: The Remixes

text: J to that L-O!: The Remixes on yhdysvaltalaisen laulajan Jennifer Lopezin ensimmäinen remix-albumi. Albumi julkaistiin Yhdysvalloissa 5. helmikuuta 2002 ja se oli Iso-Britannian singlelistalla parhaimmillaan sijalla neljä. "J to that L-O!: The Remixes" -albumista tuli yksi parhaiten myydyistä remix-albumeista Yhdysvalloissa, kun sitä myytiin ensimmäisen viikon aikana yli 156 000 kappaletta. Maailmanlaajuisesti albumia on myyty yli neljä miljoonaa kappaletta.


title: J to that L-O!: The Remixes

text: "J to that L-O!: The Remixes" -albumilta julkaistiin kolme singleä, "Ain't It Funny" (Murder Remix), "I'm Gonna Be Alright" (Track Masters Remix) ja "Alive". Metro Remix -versio kappaleesta "Walking on Sunshine" sai vain vähän radiosoittoa Meksikossa ja muilla Latinalaisen Amerikan alueilla. Vaikkakaan "Waiting for Tonight" -kappaletta ei julkaistu singlenä, sitä soitettiin vähän urbaaneilla radiokanavilla. Lopez myös esitti kappaleen New Year's Eve 2010 Times Square -tapahtumassa.


title: Meklotsiini

text: Meklotsiini on antihistamiineihin kuuluva yhdiste, jota käytetään pahoinvointilääkkeenä. Meklotsiini kuuluu piperatsiinijohdannaisiin. Lääkettä myydään kauppanimellä "Postafen". Meklotsiinia valmistetaan synteettisesti norkloorisyklitsiinistä ja 3-metyylibentsaldehydistä.


title: Meklotsiini

text: Postafen saattaa päihdekäytössä aiheuttaa hengityksen pysähtymisen. Samaan ryhmään kuuluva matkapahoinvointilääke "Marzine" on Postafenia halvempaa.


title: Ferraran yliopisto

text: Ferraran yliopisto () on yliopisto Ferraran kaupungissa Italian pohjoisosissa. Se perustettiin vuonna 1391, ja siellä on noin 18 000 opiskelijaa sekä noin 700 professoria ja tutkijaa.


title: Ferraran yliopisto

text: Ferraran yliopisto on yksi Italian vanhimpia, ja sen perusti Alberto d'Este paavi Bonifatius IX:nnen suostumuksella vuonna 1391. Yliopiston ensimmäiset kurssit järjestettiin taiteista, teologista ja oikeustieteestä. Ferrasta tuli 1400- ja 1500-luvuilla yksi Italian renessanssin merkittävimpiä kaupunkeja, mikä näkyi myös yliopiston menestyksessä. Siellä vaikuttivat muun muassa portugalilainen kasvitieteilijä Amato Lusitano, Nikolaus Kopernikuksen opettaja Domenico Maria Novara da Ferrara ja Celio Calcagnini.


title: Ferraran yliopisto

text: Ferrarasta tuli Kirkkovaltion alainen vuonna 1598, ja yliopistossa tehtiin joitain paavin vaatimia uudistuksia. Vuonna 1771 yliopisto sai pysyvän hallintorakenteen. Ranskan vallankumouksen aikana yliopisto saavutti jälleen mainetta, ja se osallistui myös aktiivisesti Cispadaanisen tasavallan toimintaan. Vuonna 1797 yliopistossa alettiin opettaa ensimmäisenä eurooppalaisena yliopistona valtiosääntöoikeutta. Kuitenkin vuonna 1803 erittäin vähäisen oppilasmäärän takia Ferraran yliopisto menetti statuksensa, ja siitä tehtiin toisen asteen oppilaitos. Myöhemmin saman vuosisadan aikana yliopisto sai asemansa takaisin. Siihen aikaan yliopistoon kuului kolme tiedekuntaa (oikeustiede, matematiikka ja lääketiede).


title: Ferraran yliopisto

text: 1900-luvun alussa Ferraran yliopisto oli Italian suosituin yksityinen yliopisto, ja siellä oli yli 500 opiskelijaa. Vuonna 1934 farmasian laitos sai tiedekunnan aseman. Kolme muuta tiedekuntaa olivat oikeustieteen, lääketieteen ja kirurgian sekä luonnontieteen tiedekunnat. Toisen maailmansodan jälkeen Italian yliopistolaitos koki monia muutoksia, kun opiskelijamäärät kasvoivat rajusti. Vuonna 1968 yliopistoon perustettiin kasvatustieteen tiedekunta, joka myöhemmin muutettiin kirjallisuuden ja filosofian tiedekunnaksi. Seuraavan kerran yliopisto laajeni 1990-luvulla, kun sinne perustettiin arkkitehtuurin, insinööritieteen ja taloustieteen tiedekunnat.


title: Viernheim

text: Viernheim on Saksan kaupunki Hessenin osavaltion Bergstraßen piirikunnassa. Se sijaitsee aivan Hessenin eteläosassa Rein–Neckarin kolmiossa Mannheimin koillispuolella. Viernheimissa on arviolta 34 146 asukasta (vuonna 2015) ja sen pinta-ala on 48,4 neliökilometriä.


title: Disco 2000

text: ”Disco 2000” on brittiyhtye Pulpin musiikkikappale vuodelta 1995. Se oli albumin "Different Class" kolmas singlejulkaisu singlejen ”Common People” ja ”Mis-Shapes”/”Sorted for E's & Wizz” jälkeen, ja se nousi Britannian listalla korkeimmillaan sijalle seitsemän.


title: Disco 2000

text: Kappale kertoo Deborah-nimiseen, itseään suositumpaan lapsuudenystäväänsä ihastuneen kertojan tarinan. Kappaleen sanoittajan, Pulpin keulahahmon Jarvis Cockerin radiohaastattelun mukaan kappale perustuu tositapahtumiin, hänen omiin kokemuksiinsa.


title: Disco 2000

text: Nick Cave on laulanut kappaleesta tehdyn coverversion, joka julkaistiin vuonna 2002 Pulpin singlen ”Bad Cover Version” B-puolena.


title: Coke (jalkapalloilija)

text: Jorge Andújar Moreno eli Coke (s. 26. huhtikuuta 1987 Madrid, Espanja) on espanjalainen jalkapalloilija. Hän edustaa Saksan Bundesliigassa pelaavaa Schalkea ja on pelipaikaltaan oikea laitapuolustaja.


title: Coke (jalkapalloilija)

text: Coke on Rayo Vallecanon kasvatti, jonka edustusjoukkueeseen hän nousi kaudella 2007–2008. Kauden päätteeksi joukkue nousi maan toiseksi korkeimmalle sarjatasolle Segunda Divisióniin.


title: Coke (jalkapalloilija)

text: Kesällä 2011 hän teki sopimuksen andalusialaisseura Sevillan kanssa.


title: Cung Le

text: Cung Le (s. 25. toukokuuta 1972 Saigon, Etelä-Vietnam) on vietnamilais-yhdysvaltalainen näyttelijä ja uransa lopettanut vapaaottelija ja potkunyrkkeilijä. Hän on vuoden 2000 IKF järjestön Sandan maailmanmestari, sekä vapaaottelussa Strikeforcen keskisarjan mestari vuodelta 2008.


title: Cung Le

text: Cung Le pakeni 3-vuotiaana äitinsä kanssa Etelä-Vietnamista Yhdysvaltoihin San Joséen. Hän joutui rasismin kohteeksi, jonka myötä Le kiinnostui taistelulajeista. Aluksi hänen äitinsä vei 10-vuotiaan Len harjoittelemaan Taekwondoa, josta hän saavutti vuosia myöhemmin mustan vyön. 14-vuotiaana Le ryhtyi painimaan kilpailumielessä ja voitti high schoolin nuorten mestaruuden. Sittemmin hän voitti myös California Junior College osavaltion mestaruuden vuonna 1990. Le aloitti sandan ja potkunyrkkeilyn noin 19-vuotiaana, koska se sopi hyvin hänen taekwondo- ja painitaustansa kanssa. Myöhemmin hän alkoi myös harjoitella Samboa, Brasilialaista jujutsua, Lukkopainia, Thainyrkkeilyä sekä länsimaista nyrkkeilyä tukeakseen tyyliään Vapaaottelussa.


title: Cung Le

text: Pääosin Cung Le otteli Sandan parissa ja oli ammattilaisuransa aikana voittamaton kuudellatoista voitolla. Hän saavutti ISKA:n kevyensarjan mestaruuden vuonna 1998 ja Yhdysvaltain kevyen raskaansarjan mestaruuden vuonna 2000 ja samana vuonna myös IKF:n järjestämän turnauksen. Le otteli vielä muutaman ottelun K-1:ssä, kunnes siirtyi vuonna 2006 vapaaottelun pariin.


title: Cung Le

text: Hänen avausottelunsa vapaaottelussa oli 10. maaliskuuta 2006 Mike Altman vastaan. Ottelu päättyi Leen tyrmäysvoittoon ensimmäisessä erässä.


title: Cung Le

text: UFC:ssä Le otteli ensi kerran marraskuussa 2011 Wanderlei Silvaa vastaan, jolle hän kärsi uransa toisen tappion. Seuraavan kerran Le otteli UFC 148 tapahtumassa Patrick Côtéa vastaan heinäkuussa 2012. Ottelu päättyi Len voittoon tuomariäänin. Hänen kolmas ottelu käytiin Macaossa, Kiinassa, jossa Le voitti Rich Franklinin tyrmäyksellä ensimmäisessä erässä. Tyrmäys palkittiin myös tapahtuman otteluista illan tyrmäyksenä.


title: Cung Le

text: Näyttelemisen parissa Cung Le on ollut vuodesta 1997, mutta vasta vuonna 2008 hän on tavoitellut isompia rooleja elokuvissa. Ensimmäisissä isomman budjetin elokuvissa hän esiintyi vuonna 2009 Fighting ja Pandorum. Sittemmin Cung Lellä oli pieniä rooleja hongkongilaisissa elokuvissa "Bodyguards and Assassins" ja "True Legend". "Bodyguards and Assassinsissa" hänellä oli yhteinen taistelukohtaus Donnie Yenin kanssa. Vuonna 2010 Le esitti Marshall Law:ta videopeliin perustuvassa elokuvassa "Tekken". Cung Le esiintyi vuoden 2012 ilmestyvissä elokuvissa "The Man with the Iron Fist" ja "Dragon Eyes", jossa hänellä on päärooli.


title: Bruno Frietsch

text: Bruno Engelbrecht Frietsch (2. joulukuuta 1896 Hanko – 9. joulukuuta 1996 Kerava) oli suomalainen ampuja. Hän voitti pienoiskiväärillä joukkuemaailmanmestaruuden vuonna 1939 ja edusti Suomea Berliinin olympialaisissa vuonna 1936. Hän on Jalmari Kivenheimon ja Aarne Kainlaurin ohella ainoa yli satavuotiaaksi elänyt suomalainen olympiaurheilija.


title: Bruno Frietsch

text: Frietsch sijoittui Berliinin 1936 olympialaisissa pienoiskiväärin makuuammunnassa kahdeksanneksi. Vuonna 1939 hän voitti maailmanmestaruuden pienoiskiväärin pystyasennon joukkuekilpailussa. Vuonna 1947 hän saavutti MM-hopeaa vapaakiväärin täysottelun joukkuekilpailussa. Henkilökohtaisen Pohjoismaiden mestaruuden hän voitti vapaakiväärin makuuammunnassa vuonna 1936 oltuaan kaksi vuotta aiemmin hopealla.


title: Bruno Frietsch

text: Frietsch voitti vielä vuonna 1951 vapaakiväärin Suomen-mestaruuden tuloksella 1 120, joka oli sinä vuonna yksi maailman parhaista tuloksista.


title: Bruno Frietsch

text: Ampumaurheilun ulkopuolella Bruno Frietsch toimi Suomen Pankin konttorinjohtajana Porissa vuosina 1932–1942 ja Lahdessa vuosina 1942–1963.


title: Jekaterinburgin monumentti

text: Jekaterinburgin monumentti on Afganistanin sodassa kuolleiden venäläisten muistoksi rakennettu monumentti. Monumentti sijaitsee Jekaterinburgin kaupungissa Venäjällä. Monumentin sotilas ja sen alusta on pronssia. Pylväät, joissa on menehtyneiden neuvostosotilaiden nimet, on valmistettu betonista. Muistomerkki esittää venäläistä sotilasta.


title: Sami Karjala

text: Sami Karjala (s. 1980) on uransa lopettanut suomalainen pesäpalloilija ja nykyinen pelinjohtaja. Karjala on Kuortaneen Kunnon kasvatti, ja hän on pelannut myös Alajärven Ankkureissa, Seinäjoen Maila-Jusseissa ja Kouvolan Pallonlyöjissä. Ammatiltaan hän on merkonomi. Hänet tunnetaan yhtenä Superpesiksen nopeimmista etenijöistä, mistä osoituksena on muun muassa kolme Itä–Länsi-ottelun etenijäkisan voittoa. Ulkopelissä hän pelaa polttolinjassa.2018 Karjala aloitti Koskenkorvan Urheilijoissa Jukka Latvalan kakkospelinjohtajana


title: Nykypäivän sankarit

text: Nykypäivän sankarit ("Test Pilot") on Victor Flemingin ohjaama yhdysvaltalainen elokuva vuodelta 1938. "Nykypäivän sankarit" oli ehdolla parhaan elokuvan Oscar-palkinnon saajaksi. Lisäksi Tom Held oli ehdolla parhaasta leikkauksesta ja Frank Wead parhaasta alkuperäistarinasta.


title: Nykypäivän sankarit

text: Clark Gable näyttelee alkoholiongelmasta kärsivää koelentäjä Jim Lanea, jota Spencer Tracyn näyttelemä mekaanikko Gunner Morris yrittää estää joutumasta hankaluuksiin. Lanen on tarkoitus avioitua Ann Bartonin (Myrna Loy) kanssa, ja hänen esimiehensä Drake (Lionel Barrymore) erottaa hänet, koska hänen mielestään avioliitto ei sovi koelentäjälle. Avioliittosuunnitelmat kariutuvat Lanen alkoholinkäytön takia, ja Morris saa Draken ylipuhuttua antamaan Lanelle hänen paikkansa takaisin. Lanen ja Morrisin testatessa uutta pommikonetta tapahtuu onnettomuus, ja Morris uhraa oman henkensä pelastaakseen Lanen. Murtunut Lane päättää lopettaa lentämisen, mutta Annen avustuksella hän saa itseluottamuksensa takaisin.


title: Sokokenpöllönen

text: Sokokenpöllönen ("Otus ireneae") on Itä-Afrikassa elävä uhanalainen pöllölaji. Se löydettiin vasta vuonna 1965. Sokokenpöllö on pöllösten suvun pienin laji.


title: Sokokenpöllönen

text: Sokokenpöllönen on hyvin pienikokoinen pöllölaji. Sen ruumiinpituus on 15–18 senttimetriä ja paino 45–50 grammaa. Lajista tunnetaan kolme eri värimuotoa: tummanruskea, harmaanruskea ja punaruskea. Höyhenpuvussa on tiheässä myös juovia ja täpliä. Naaman höyhenten väri vaihtelee vaalean punaruskeasta ruskeaan ja ruskeankeltaiseen. Sokokenpöllösen "kulmakarvat" ovat ruskeankeltaiset tai valkeahkot. Päässä olevat korvamaiset töyhdöt ovat heikosti erottuvat. Sokokenpöllösen isot, keltaiset silmät auttavat sitä näkemään ja saalistamaan yöllä. Sokokenpöllö muistuttaa akaasiavarpuspöllöä, mutta lajit erottaa siitä, että akaasiavarpuspöllö on suurempi ja sillä on vatsassa voimakkaat, sokokenpöllösen vastaavista selvästi eroavat juovat.


title: Sokokenpöllönen

text: Sokokenpöllönen löydettiin Itä-Keniassa sijaitsevasta Arabuku-Sokoken metsästä vuonna 1965. Aluetta pidettiin lajin ainoana asuinpaikkana vuoteen 1992 asti, jolloin sokokenpöllösiä löydettiin myös Itä-Usambarasta Koillis-Tansaniasta. Myös Marafan metsässä Arabuko-Sokoken pohjoispuolella elää pieni, hiljattain löydetty populaatio. Lajia tavataan mahdollisesti myös Kenian Mundane Rangessa, lähellä Somalian rajaa. Pieniä vielä löytämättämiä kantoja saattaa tulevaisuudessa löytyä myös muualta. Arabuko-Sokoken kanta elää noin 220 neliökilometrin laajuisella alueella, jolla elää noin 1 000 paria. Itä-Usambarassa sopivanlaatuinen elinpiiri on 97 neliökilometrin kokoinen ja siellä elänee muutama sata yksilöä.


title: Sokokenpöllönen

text: Sokokenpöllönen on metsälintu. Arabuko-Sokokessa se elää metsissä, joita hallitsevat "Cynometra"-suvun puut. Se elää sekä vanhoissa että muokatuissa "Cynometra"-metsissä, mutta on huomattavasti runsaampi alueilla, joilla ihmistoiminta ei ole vaikuttanut metsiin. Sokokenpöllönen lepää ja etsii ruokaa "Cynometra"-puiden latvuston alemman puoliskon alueelta. Pesänsä se rakentanee joko vanhoihin tai suuriin "Brachylaena"-suvun puihin. Usambaravuorilla sokokenpöllöjä on tavattu 200–400 korkeudessa kasvavissa sekametsissä. Arabuko-Sokokessa lajin elinpaikat ovat korkeintaan 70 metrin korkeudessa merenpinnasta.


title: Sokokenpöllönen

text: Muiden pöllöjen tavoin sokokenpöllönen on yöaktiivinen lintu, joka liikkuu jonkin verran myös iltahämärän ja auringonnousun aikana. Ravinto koostuu lähinnä hyönteisistä, kuten kovakuoriaisista ja sirkoista. Arabuko-Sokokessa vuonna 1993 tehdyn tutkimuksen mukaan peräti 91 prosenttia lajin ravinnosta koostuu kovakuoriaisista ja noin 7 prosenttia sirkoista. Vuonna 1971 tehdyssä tutkimuksessa puolestaan lajin todettiin saavan ravintonsa enimmäkseen kummitussirkoista sekä suorasiipisistä, joihin sirkatkin kuluvat. Saalishyönteisten vaihtuminen saattaa johtua siitä, että metsän afrikannorsut olivat runsastuneet sitten edellisen tutkimuksen. Norsunlanta houkuttelee lantakuoriaisia, jotka ovat taas sokokenpöllösen ravintoa. Pienen kokonsa takia sokokenpöllösen on ilmeisesti hankala saalistaa pikkujyrsijöitä. Saalistava etsivä sokokenpöllönen tähyilee usein saalista noin 3–4 metrin korkeudessa puun oksalla, ja pudottautuu alas maahan saaliin havaittuaan.


title: Sokokenpöllönen

text: Päivällä sokokenpöllönen lepäilee tiheikössä pitäen ruumiinsa lytyssä ja korvatupsut pystyssä. Lajin reviirin koko on tyypillisesti noin 12–14 hehtaaria. Sokokenpöllösen uskotaan pesivän vanhojen ja suurten "Brachylaena"-puiden onkaloissa, mutta lajin lisääntymistavoista ei tiedetä juuri muuta.


title: Sokokenpöllönen

text: Sokokenpöllönen luokitellaan erittäin uhanalaiseksi lajiksi. Sen suurin uhka elinympäristöjen turmeltuminen. Arabuko-Sokokessa metsien käyttö on ollut viime vuosina kestämätöntä ja usein myös laitonta. Isojen "Brachylaena"-puiden korjuu metsästä saattaa vaikuttaa merkittävästi lajin pesimismenestykseen. Metsää uhkaa myös titaanin kaivaus. Itä-Usambarassa useimmat suojelualueiden ulkopuolelle jääneet metsät on jo hakattu maatalouden käyttöön. Jäljellä olevia metsiäkin heikentävät yhä jatkuva laiton puutavarakauppa sekä laajamittainen polttopuun keräys. Lisäksi sateet ovat Keniassa muuttuneet epäsäännöllisemmiksi ja kuivuus on lisääntynyt.


title: Sokokenpöllönen

text: Sokokenpöllönen kuuluu lajien kansainvälistä kauppaa rajoittavan CITES-sopimuksen liitteeseen II. Sekä Tansaniassa että Keniassa on ohjelmia alueen metsien suojelemiseksi. Peregrine Fund järjestö on myös rahoittanut tutkimustyötä, jossa lintuja tarkkaillaan esimerkiksi radioseurannan avulla. Sokokenpöllöstä tavataan myös Itä-Usambaraan ja Arabuko-Sokokeen perustetuilla suojelualueilla.


title: Como ama una mujer

text: Como ama una mujer (suom. "Kuinka nainen rakastaa") on yhdysvaltalaisen laulajan Jennifer Lopezin ensimmäinen espanjankielinen studioalbumi ja kaiken kaikkiaan hänen viides albuminsa. "Como ama una Mujer" julkaistiin 27. maaliskuuta 2007 ja se oli "Billboard Latin Albums" -listan sijalla yksi, "Billboard 200" -listan sijalla kymmenen ja Puolan albumilistan sijalla yhdeksän.


title: Como ama una mujer

text: Allmusic antoi "Como ama una Mujer" -albumille kaksi tähteä viidestä ja kommentoi albumia sanoen: "--hän (Lopez) on nyt tyytynyt tekemään musiikkia kotiäideille, mitä tämä albumi todellakin on. Tämä on sujuva, balladi-painotteinen albumi, joka välttelee tämän hetken trendejä--"


title: Como ama una mujer

text: Ensimmäinen "Como ama una Mujer" -albumilta julkaistu single oli "Qué Hiciste" ja se julkaistiin Pohjois-Amerikan radiokanavilla tammikuussa 2007 ja Euroopassa kuukautta myöhemmin. Kappale sijoittui monilla singlelistoilla kahdenkymmenen parhaan joukkoon, muun muassa Itävallassa, Belgiassa, ja Yhdysvalloissa.


title: Como ama una mujer

text: Albumin toinen single oli "Me Haces Falta", jonka Anthony, Estéfano ja meksikolaislaulaja Thalía Sodi olivat kirjoittaneet. Kolmas "Como ama una Mujer" -albumin single oli Lopezin ja Anthonyn duetto, "Por Arriesgarnos".


title: Askolan hiidenkirnut

text: Askolan hiidenkirnut ovat vuonna 1950 löydetty suuri hiidenkirnuryhmä Askolassa Yhdystie 1635:n varrella. Kyseessä on Suomen laajin hiidenkirnuesiintymä, joka kattaa yli 20 eri kokoista ja -muotoista hiidenkirnua. Suurin alueella sijaitsevista hiidenkirnuista on nimeltään Jättiläisen kuhnepytty, joka on 10,3 metriä syvä ja 4,2 metriä leveä.


title: Askolan hiidenkirnut

text: Hiidenkirnut on nimetty joko niiden muodon, tutkijan tai kirjailija Johannes Linnankosken tuotantoon liittyen. Kolme kirnua on nimetty niiden yritysten kunniaksi, jotka tukivat alueen perustamista ja sen huoltoa.


title: Variksenpelätin (vuoden 1973 elokuva)

text: Variksenpelätin ("Scarecrow") on Jerry Schatzbergin ohjaama yhdysvaltalainen elokuva, joka sai ensi-iltansa 11. huhtikuuta 1973. Sen pääosissa esiintyvät Gene Hackman ja Al Pacino. Elokuva voitti Cannesin elokuvajuhlien kultaisen palmun.


title: Variksenpelätin (vuoden 1973 elokuva)

text: Elokuvassa kaksi kulkuria vaeltavat halki mantereen Kaliforniasta itärannikon Philadelphiaan, jossa toisen heistä on tarkoitus ryhtyä autopesulayrittäjäksi.


title: Variksenpelätin (vuoden 1973 elokuva)

text: "Video-oppaassa" vuodelta 1994 Bello Romano kutsuu elokuvaa tunteikkaaksi ja omalaatuiseksi road movieksi ja antaa sille kolme tähteä viidestä, mikä vastaa sanallista arviota ”hyvä”.


title: Alfametyylidopamiini

text: Alfametyylidopamiini eli 3,4-dihydroksiamfetamiini ("3,4-DHA") on amfetamiinin ja ekstaasin (MDMA, 3,4-metyleenidioksimetamfetamiini) aineenvaihduntatuote. MDMA ja MDA (3,4-metyleenidioksiamfetamiini) eivät itsessään tuhoa aivosoluja, mutta hajoamistuote alfametyylidopamiini voi olla hermosoluille haitallinen. Alfametyylidopamiini kuuluu amfetamiineihin ja on hermoston välittäjäaineen dopamiinin johdannainen.


title: Alfametyylidopamiini

text: Alfametyylidopamiini eroaa dopamiinin rakenteesta nimensä mukaisesti vain yhden sivuketjun metyyliryhmän verran. Amfetamiinin rakenteeseen verrattuna alfametyylidopamiinissa on kaksi hydroksiryhmää hiilirenkaaseen liittyneenä sivuketjun lisäksi.


title: Homberg (Efze)

text: Homberg on Schwalm-Ederin piirikunnan pääkaupunki, joka sijaitsee Hessenin osavaltiossa Saksassa. Kaupungissa asui 13 950 ihmistä vuoden 2016 lopussa, ja sen pinta-ala on sata neliökilometriä. Hombergin läpi virtaa Efzejoki.


title: Papperslyktan

text: Papperslyktan oli Helsingissä vuosina 1858–1861 ilmestynyt ruotsinkielinen sanomalehti.


title: Papperslyktan

text: Lehden perusti "Morgonbladetin" entinen toimittaja August Schauman, joka halusi tuulettaa ilmapiiriä eurooppalaisessa liberalistisessa hengessä. Se oli luonteeltaan "Helsingfors Tidningarin" ja "Litteraturbladin" sekoitus ja tyyliltään rohkea journalistinen kokeilu. Schauman kirjoitti eri aloja käsittelevät katsauksensa neljän eri nimimerkin suojassa. Pääkirjoituksia vastasivat ihannetyttö Rustikalle lähetetyt kirjeet. Ulkonaisesti "Papperslyktan" muistutti aikakauslehteä, mutta oli sisällöltään hyvin ajankohtainen.


title: Papperslyktan

text: "Papperslyktan" tuli kuuluisaksi Schaumanin ja Snellmanin välisestä kielipolemiikista, joka lopulta meni henkilökohtaisuuksiin ja levisi muihinkin lehtiin. Vuoden 1861 alusta kiistelyyn väsynyt Schauman siirtyi Topeliuksen tilalle "Helsingfors Tidningarin" toimittajaksi. Hänen jälkeensä lehdestä tuli voimistuvan liberaaliryhmän äänenkannattaja ja "Helsingfors Dagbladin" edelläkävijä.


title: Papperslyktan

text: Kerran viikossa ilmestyneen lehden levikki oli 945 kappaletta vuonna 1859. Schaumanin jälkeen sen toimittajina työskentelivät Edvard Bergh ja Robert Lagerborg.


title: Uleåborgsbladet

text: Uleåborgsbladet oli Oulussa vuosina 1891–1900 ilmestynyt ruotsinkielinen sanomalehti.


title: Uleåborgsbladet

text: Lehti syntyi vanhemman "Uleåborgs Tidningin" kilpailijaksi. Sen julkaisija Uleåborgs Tryckeri Ab kustansi myös suomenkielistä "Oulun Ilmoituslehteä". "Uleåborgsbladet" oli kielikysymyksessä maltillinen ja Venäjän-politiikassa voimakkaan perustuslaillinen. Vuonna 1899 se sai viranomaisilta neljä varoitusta ja puolen vuoden lakkautustuomion. Heinäkuussa 1900 kenraalikuvernööri Bobrikov lakkautti lehden lopullisesti. "Uleåborgsbladetin" jälkeen Ouluun ei enää perustettu ruotsinkielistä sanomalehteä.


title: Uleåborgsbladet

text: Kaksi kertaa viikossa ilmestyneen lehden levikki oli 1000 kappaletta vuonna 1900. Sen päätoimittajina työskentelivät Anton Karsten (1891–1897) ja Freyvid Rancken (1897–1900).


title: Eric Amarillo

text: Erik Sundborg (tunnetummin Eric Amarillo, s. 27. kesäkuuta 1971 Göteborg, Ruotsi) on ruotsalainen muusikko, musiikkituottaja ja DJ.


title: Eric Amarillo

text: Sundborg muodostaa yhdessä Michael Feinerin kanssa kaksi albumia julkaisseen The Attic -yhtyeen. Omalla Eric Amarillo -taiteilijanimellään Sundborg tuli tunnetuksi keväällä 2011 julkaistun ""Om sanningen ska fram"" -singlen myötä. Kappale saavutti Ruotsin singlelistan ykkössijan toukokuussa.


title: Uleåborgs Tidning

text: Uleåborgs Tidning oli Oulussa vuosina 1877–1891 ilmestynyt ruotsinkielinen sanomalehti.


title: Uleåborgs Tidning

text: Oulun tervaporvarien perustama Uleåborgs Tryckeri Ab julkaisi "Uleåborgs Tidningin" lisäksi myös suomenkielistä "Pohjois-Suomi" -lehteä. Ruotsinkielinen lehti oli aluksi liberaali, mutta myöhemmin yhä selkeämmin ruotsinmielinen. Sen ilmestyminen lakkasi kilpailuun syksyllä 1891 aloittaneen "Uleåborgsbladetin" kanssa.


title: Uleåborgs Tidning

text: Lehti ilmestyi aluksi kahdesti, vuodesta 1880 lähtien kerran ja vuodesta 1886 jälleen kahdesti viikossa. Sen levikki oli 400 kappaletta vuonna 1885. Päätoimittajina työskentelivät Evald Ferdinand Jahnsson (1877), Arno Wilh. Heikel (1877 ja 1880–1891) ja Elis Furuhjelm (1878–1880).


title: Vårt Land (sanomalehti)

text: Vårt Land oli Helsingissä vuosina 1897–1899 ilmestynyt ruotsinkielinen sanomalehti.


title: Vårt Land (sanomalehti)

text: Victor Pettersonin kirjapainon julkaisema "Vårt Land" oli Suomen ruotsinkieliselle rahvaalle suunnattu kristillis-siveellinen valistuslehti. Se kiinnitti huomiota myös rannikkoväestöä kiinnostavaan merenkulkuun. Kahdesti viikossa ilmestynyt lehti joutui kilpailemaan muun muassa "Aftonpostenin" ja "Nya Pressenin" viikkopainoksen kanssa. Se lopetettiin kannattamattomana heinäkuussa 1899. Päätoimittajana työskenteli P. Hj. Olsson.


title: Wiborgs Tidning (1864–1881)

text: Wiborgs Tidning oli Viipurissa vuosina 1864–1881 ilmestynyt ruotsinkielinen sanomalehti.


title: Wiborgs Tidning (1864–1881)

text: Kirjanpainonomistaja N. A. Zilliacuksen julkaisema "Wiborgs Tidning" oli linjaltaan aluksi liberaali ja myöhemmin ruotsinmielinen. Sen ilmestyminen lakkasi liberaalin "Östra Finlandin" perustamisen aiheuttamaan kilpailuun. Tilalle Zilliacus perusti uuden "Wiborgsbladetin".


title: Wiborgs Tidning (1864–1881)

text: Aluksi kahdesti ja vuodesta 1873 lähtien kolmesti viikossa ilmestyneen lehden levikki oli 500 kappaletta vuonna 1875. Päätoimittajina työskentelivät N. A. Zilliacus (1864–1867 ja 1874–1877), Gabriel Lagus (1868–1872), Axel Lille (1873) ja Axel H. Antell (1878–1881).


title: Wiborgs Tidning (1854–1855)

text: Wiborgs Tidning oli Viipurissa vuosina 1854–1855 ilmestynyt ruotsinkielinen sanomalehti.


title: Wiborgs Tidning (1854–1855)

text: Lehtori Jakob Gabriel Leistenius perusti "Wiborgs Tidningin" puhtaasti rahanansaitsemistarkoituksessa. Journalistiselta tasoltaan se oli heikko ja sisälsi lähinnä muista lehdistä lainattua aineistoa. Kahdesti viikossa ilmestyneen lehden levikki oli 274 kappaletta vuonna 1854. Sen lakkaamisen vaikutti uuden "Wiborg"-lehden saaman suosio.


title: Method Putkisto

text: Method Putkisto on Marja Putkiston kehittämä suomalainen syvävenytys- ja kehonhallintatekniikka, jonka on sanottu parantavan kehon kokonaisvaltaista tasapainoa ja lisäävän oman kehon tuntemusta.


title: Method Putkisto

text: Method Putkisto- perusharjoitteluun kuuluu:


title: Method Putkisto

text: Marja Putkisto on edelleen kehittänyt Method Putkisto- menetelmään seuraavat lajit:


title: Method Putkisto

text: Method Putkisto- ohjaajaksi kouluttaudutaan vuonna 1993 perustetussa Method Putkisto Instituutissa. Se toimii Lohjalla Kisakallion Urheiluopistolla, Vanajanlinna Sportnesissa Hämeenlinnassa ja Method Putkisto Studioilla ympäri Suomen. Marja Putkisto on kirjoittanut menetelmistään 13 kirjaa, joista uusin julkaistiin tammikuussa vuonna 2017. Vuonna 2018 Marja Putkisto julkaisi uudenlaisen työhyvinvoinnin palvelukokonaisuuden, Finnmotionin, jonka kehitystä ja globalisointia on tukenut Business Finland ja Työsuojelurahasto.


title: Wiborgs Tidning

text: Wiborgs Tidning -nimellä on ilmestynyt kaksi lehteä:


title: Jean Hatzfeld

text: Jean Hatzfeld (s. 1949 Madagaskar) on ranskalainen toimittaja ja kirjailija. Hän aloitti 1976 toimittajana Libération-lehdessä ja on työskennellyt sotakirjeenvaihtajana.


title: Jean Hatzfeld

text: Hänen isoisänsä on samanniminen hellenisti Jean Hatzfeld.


title: Östra Finland (1875–1899)

text: Östra Finland oli Viipurissa vuosina 1875–1899 ilmestynyt ruotsinkielinen sanomalehti.


title: Östra Finland (1875–1899)

text: "Östra Finland" perustettiin svekomaanisen "Wiborgs Tidningin" liberaaliksi kilpailijaksi. Useiden päätoimittajanvaihdoksien takia lehdellä ei ollut selkeää poliittista linjaa, ja vasta 1890-luvun puolivälissä se asettui tukemaan ruotsinmielisten pyrkimyksiä. Perustuslaillisen vastarintansa takia "Östra Finlandista" tuli helmikuussa 1899 ensimmäinen kenraalikuvernööri Bobrikovin lopullisesti lakkauttama lehti. Sen tilalle perustettiin "Wiborgs Nyheter".


title: Östra Finland (1875–1899)

text: Lehti ilmestyi aluksi kolme, vuodesta 1883 lähtien kuusi, vuonna 1893 seitsemän ja vuodesta 1894 lähtien jälleen kuusi kertaa viikossa. Sen levikki oli 950 kappaletta vuonna 1885. Päätoimittajina työskentelivät Gabriel Lagus (1875–1884), Henrik August Sundholm (1884–1885), Axel Söderlund (1885–1887), V. Alexander Kåhlman (1888–1889), Arthur Edvin Skogberg (1889–1891), Emil Collan (1892), G.A. Ekholm (1893–1894), Axel Borg (1895–1896), Edvard Gideon Jakobsson (1897–1898) ja Sigurd Roos (1898–1899).


title: Östra Finland (1905–1910)

text: Östra Finland oli Viipurissa vuosina 1905–1910 ilmestynyt ruotsinkielinen sanomalehti.


title: Östra Finland (1905–1910)

text: Kirjanpainaja G.A. Ekholmin julkaisema "Östra Finland" oli linjaltaan liberaali ruotsinkielisen vähemmistön oikeuksien puolustaja. Se pyrki olemaan myös ajankohtainen uutis- ja kulttuurilehti. Kuudesti viikossa ilmestyneen lehden levikki oli 3 000 kappaletta vuonna 1910. Päätoimittajina työskentelivät Carl von Diederichs (1906), Hjalmar Wadenström (1907–1908) ja K. K. Nord (1908–1910).


title: Östra Finland

text: Östra Finland tarkoittaa seuraavia asoita:


title: Bethlehem

text: Bethlehem voi tarkoittaa seuraavia asioita:


title: Chris Ford

text: Christopher Joseph Ford (s. 11. tammikuuta 1949 Atlantic City) on yhdysvaltalainen entinen koripalloilija ja koripallovalmentaja.


title: Chris Ford

text: Ford pelasi yliopistokoripalloa Villanovan yliopistossa neljän kauden ajan. Vuonna hän osallistui NBA:n varaustilaisuuteen, jossa Detroit Pistons varasi hänet tilaisuuden seitsemäntenätoista pelaajana. Ford edusti seuraa kuusi kautta ja aloitti vielä kauden 1978–1979 Pistonsissa, mutta siirtyi kolmen ottelun jälkeen Boston Celticsiin. Kausi oli tilastollisesti hänen parhaansa, sillä hän teki 15,6 pistettä ottelua kohden. Ford voitti seuran paidassa ainoan NBA-mestaruutensa kaudella 1980–1981. Hän päätti NBA-uransa vuonna 1982.


title: Chris Ford

text: Pelaajauransa jälkeen hän toimi valmentajana. Vuodet 1990–1995 hän valmensi Boston Celticsia ja vuodet 1996–1998 Milwaukee Bucksia. Vuosina 1998–2000 Ford toimi Los Angeles Clippersin päävalmentajana. Lisäksi hän valmenti Philadelphia 76ersia.


title: Rauman maauimala

text: Rauman maauimala on Raumalla Otanlahden kaupunginosassa sijaitseva maauimala. Vuonna 1955 valmistuneen maauimalan on suunnitellut arkkitehti Ilmari Niemeläinen. Rauman maauimalassa on yksi merivedellä täytetty allas hyppytorneineen ja katsomoineen.